url: =Ngabeng te tawh Holimna - TUNGZANG NEWS\nNgabeng te tawh Holimna\nZomite sungah Pasian huhna tawh lasa siam tuamtuam ahi Solo, Duet, Trio le Quatet cihte ah lasa siam a khangkhang in om kiukiu ta hi. A diakdiak in Pasian phatna (Gospel) tawh Zomite sungah Pasian hong zatsak ahi mi 4 lasakna ( Quatet) lasasiam " Nga Beng te - Fisher Quatet " kici pawlte' lasak zawh (kum 25) cin phawkna October 20,2011 ni/in Agape AG biakinn , Kawlpi ah Tongsan Media Group min tawh October 20,2011 ni-in holimpihna ( Interview) limcitak kineihpih hi.\nTongsan : Amasa in Ngabeng lasate hong piankhiatna thu tomkim nong gen thei ding uh hiam?\nNgabeng : Ngabeng lasate min hong piankhiatna pen abeisa 1986 kumin Sia Suantawng tawh lasakpih ding lawm zong ding Phaiza ah ka pai uh hi. Pasian geelsakna mah tawh Sia Sianpau le Sia Nenglian tawh kimu thei/in lasakna kipan thei hi ung. Sia Neng Lian pen ahun hong pia zo nawn loin singtang vakin sum zong hi. A hi zongin a mah tawh kum 10 sung bang kithuah man veve ung. Amah hong lem theih nawn loh ciangin Sia Khen Mang tawh tuni dong kikhawl to hi ung. Ka kipat kum lian uh pen 1986 kum hipah hi.\nHih bang a ka kipatkhit uh ciangin, lasak kipawlna min ding zong kingaihsun toto in, abeisa hun khat lai-in i pawlpi sung ciatah lasakna pen cimphawng le mipi ngakna dan bekin kingaihsun hi. Ahi ding zah le aman takin akisakloh ciangin Pasian min phatna la hi buang si, la mahmah ama hihna a kilang khiasak zo ahimanin Sia Khaino tawh kikupna tungtawnin hih Ngabeng kipawlna hong piang khia hi.\nTongsan : Ngabeng lasa pawl in na Ngimna le tupna uh tomkim nong gen thei ding uh hia?\nNgabeng : Ngimna le tupna bulpite pen anuai abang teng hi.\n(1) Pasian pahtawi theihna ding,\n(2) I minam sungah La aw kim tawh Pasian min phatnopna le Khangthakte sungah aw kim tawh lasak kipawlkhop theih semsemna ding.\n(3) La sakna/ phatna hang a suahtakna le gualzawhna, damna cihte om theihna ding.\nPhatna lasakna i cih pen Pasian nasepna hi a, Lai Siangtho sung bang i et tak teh lasakna hanga Khaninte taikhia, lasakna hanga Pasian vangliatna Kha Siangtho a kilatnate kimu thei hi. Nidang in pulpit zepna bek le Sermon huhna bekin la kisa a, la i cih pen pulpit zepna bek hiloin Pasian phatna ah panmun lianpi taka om ahihna i mipihte’n hong theihna ding deihna bulpi kinei hi.\nTongsan : Ngabeng min tawh khui (Series) bang zah bawl khin?\nNgabeng: Series 7/8 ciang tungta ung. Series 1-2 na pen Sia Mungtawng in hong bawl sak. Series 3-4 na pen Mandalay EZBC pawlpite in hong bawlsak hi.\nTongsan : Na lasakte uh le la awte nomau bawl (Own tune) vive mah ahia ?\nNgabeng : Hi kei...Mangla pan kilet veve hi. Tualsung suak sangin Mangla pan akila hizaw hi. A diakdiak in hong nusia khin Sia Lianbawi i bawl Agape labu sunga te ka sak kik uh tam zaw hi.\nTongsan : Pasian le Zomi ading a beisa le tulaitak nasepnate’nong gen thei uh dia?\nNgabeng : Ngabeng min tawh Zomi tangin Pasian nasepna tavuan hong kipiakna cih lian a om loh hangin, Mipite deihsakna mah tawh gam sung ah pawlpi deisan het loin, hong kisapna le kideihna peuhah kihelden ung. A diakdiak in gampua lam Zomite omna ahi Singapore, Malay khawng hong kisaptak ciang ko le ko i mipih tangin nasem bangin kingaihsun in angtang mahmah ung. A beisa April/ May 2005 kum Singapore a hong kisap laitak bang in eimite hilo, pau zong kithei loin lasakna ka va nei uh a, minam aitang mahin ki angtang mahmah hi ung. Tua bangte zong lamdang kasak mahmah uh thu khat ahi hi.\nTongsan: Ngabeng kum 25 cinna ah Live show nasiatakin abawl dingin hong kilamenna pi'n, Live show bawl loin, Pawlpi tuamtuam vak kawikawi zaw na hi uh hiam?\nNgabeng: Ko ngaihsutna zongah Agape biakinn mah zangin live show bawl ding ka cih mah uh hi ven, kote lakah Sia honkhat nei kai vevua. Tua ka Siate uh pen Sai Zambawi (Dr.), Sia Go Nang, Sia Daniel, David Sum, Sia Mungtawng le Sia Mangpute pen ko ading hong panpih mahmah Siate ahi hi. A mau hong genpihna ah, " Hih bangin live show bawl le uh cin, mi tam hong pai zolo dinga, tam hong pai zawh mahmah le 1000, 2000 ciang hibek ding hi. I Zomite lakah hong lungdampih mi tam mahmah ding ai teh pawl tuamtuam hong sik le uh teh muibun zaw ding hi " hong cihna tawh kizui in Live Show bawl ding sangin mipi tampi tawh lungdam khawm thei zaw ding cih amau ii ngaihsutpiakna tawh Pawlpi tuamtuam akipai hizaw mai hi.\nTongsan : Hih na lasakna tungtawn un a piangthak, damna ngah le na lamdang piang cihte a om ngei hiam?\nNgabeng : Om mah ei. A sazian in bel ciamteh lian kei ung. " Zeisu in hong lawng hi " cih la bang kasak uh ciangin mipite lakah natna neite kiangah a natna uh lawngsak in, Zeisu hong lawn ding na lunggulh uh leh Topa’n hong damsak takpi ding hi ci-in la kasak uh ciang, hih la tungtawn a damna ngah, teci pang tampitak om hi. Pasian in lamalte mahmah zong thupha pia mahmah hi.\nTongsan : Lasa in na zinna uh khua bangzah apha diam?\nNgabeng: Khua 200 val ah pai khin ung. Pawlpi deidanna om loin hong kideihna khempeuh ah kipai, kisasa mai hi. Nunga la hong khumsak Tual Lian Tung bang UPC pawlpi aive ... Banghang AG papite lasak peuh khum nuam si teh ka cih leh kei tembaw tungah no late ka zak pan kipan hihte tawh kikhawlin khui khumsak ding cih ka thunget zawh kum 2 hong phata hi. Cihnopna ah AG bek hipeuh mahlo, Tuiphum, EBC, UPC Pawlpi deidan cih bang nei vet kei ung. Mandalay Sevenday te bang in lasa hong samin nekkhawm tawh kituak ahih cianga kikhop man ciang khe bang kisilsak ngeingai ung he..he..he..he..\nTongsan : No teng pen Pawlpi kem Sia vive cileng na pawl uh le upate in hih banga na zin kawikawina hangin kitelkhialna, paubanna cihte a om ngei hia?\nNgabeng : Pasian min tawh hih bang vai na hawm uh leh Pasian min tawh lunghiang lo takin suaktatakin pai un ci-in lungkimna bang pawlpi laibupi sungah hong ciapteh sak uh ee...Phallo cih thadah kuama saploh Sia i neih sang mi sapnop Sia i neih angtang hang ci-in\nlungdam lua ung ci veh ee...\nTongsan : Music Band tawh lasakna thupi nasa uh hiam?\nNgabeng : Thupi sa mahmah ung. Mite in harmony tawh lasak pen kilunggulh nawn lo e maw... Solo cihte peuh tulai pau leh galkap lasak beka kisa lanlan nuam ta hi. Bangbang ahi zongin aw kim tawh lasakna pen thupilua mahmah hi. Tua ahimanin mi 4 hipah phot in, mi 1 sang mi 4 cih pen kipumkhatna om zaw hipah hi. Mi khat bek lasak sang nih hoihzaw, nih sangin thum hoihzaw sem, 3 sang 4 hoih kankan a, kipumkhatna zong hong lak hilo hiam cici kai vevua. Sia Khaino bang bel a cinatna pan lasakna tungtawnin damna a ngah ngiat hi ei. Tua ahimanin lasakna pen cidamna zong hi. A lungkhamte ading zong lungnopna zong lah hi. Lasakna bel a thupi mahmah hi. Ko mahmah in ka lasakna tungtawnin dam masa phot ngait hi ung.\nTongsan : Khangthakte sungah lasa band a om zawh nadingin bangci hanciam ding cih na muhna uh nong genthei ding uh hiam?\nNgabeng : Ko lasa masate tung mahmah pan Pasian vangliatna kimukhia le khangthakte’n hong eng thei pah dingin, tua lai pan lasa band piang zo dingin um ung. Kipawlna khat i makaihna tawh kipawl sangin a uuk, lunglutte kimu khawm in kipawl uh leh muibunzaw ding hi. Ngaihsutna kibang khin thei lo ahih manin, mi pattah ding pen ollo hi. Ko teng mahmah kipumkhat photphot in, etteh tak cing phot le ung cih ngaihsutna nei pen ung.\nTongsan : Lasiam nuam mahmah khat, la asiam theihna dingin bang kisam penin na um uh a leh?\nNgabeng : Lungtupna thupi masa hi. Pasian piak ngait a awte sungah om ding hi. A ut khempeuh pen lasiam mawkmawk thei kei veh aw. Pasian piak ngiat mite in a siam hi mai veh aw. Pau hilo a, aw hi mawk ahih manin pawlkhatte siam gige napi’n kizangkhia lo zong om thei hi.\nTongsan : Lasak siam le Aw hoih gige mi pawlkhatte a lasiamna uh a zatloh uh a bang hang ahi tam?\nNgabeng : Pasian lamah a kizat theihna dingin pianthakna kisam masa sa ing. Ci le sa tawh lasa zong om thei hi. Pawlkhat bang zong zukham kawm peuhin hong sa thei mawk uh a, tuate pen siamlo hilo siamthei mahmah uh hi. Tua ciang Zomi sungah lasiamte i laptoh ding zahin zong kilamto zolo hi kha dingin um ung. Lam khat leuleu panin amau mahmah zong Pasian tungah kipia zolo hithei kha in teh.\nTongsan : La tawh Pasian nasepna a kigualzo zo ding maw?\nNgabeng : Gualzo thei mah hi. I pu i pate in zong dawi thoihna dawila nei aive.. Tua dawi late tawh cina thoih uh hi. Ei a dingin hih la tawh i cidamna hi semsem ding hi. Joshua in la, phatna tawh galsim hi. Hi munah zawnna, ngauna i gal ahi kithutuak lohnate lasakna hangin veng zo ding hi cih a um mahmah kai ve vua.. Gam khatin gam lapi nei hamtang hi. Thu le la pen 50% tuakin thupi hi.\nTongsan : Lamal kikhelsak, kibehlapsak, kiphiatsak cihte om kiukiu thei hi. Hih tawh kisiai in bangci muh na hia?\nNgabeng: La pen ei a phuak i hih leh ei deih banga phuah ding hi. Mi phuaksa i sak leh ama phuak bang tektekin sak ding kisam hi. A aw a malte laihnuam mahmah ahih leh a phuakpa tungah phalna ngen masa hen la, tua ciang laih pan leh hoih ding hi.\nTongsan : A beisa hun khat lai in, Zomi sungah Tedim labu (ZBC) khat bek kizang khawmin, Pawlpi tuamtuam dahna nopna ah Pasian kiphatkhawm thei in nop mahmah hi. Tuhun ciangin Pawlpi tuamtuam pan labu tuamtuam i bawl pen khantohna maw, kiamsukna hizaw ding?\nNgabeng: Khantohna lamin mu kei mawk ing. Kithutuah lohna lam, ko le no cih i thulu khat hiveh aw., Ei a no a cih pen kipawlkhop theihna hi nawnlo aive maw. Hih pen Satan ii hong phingphialna hi cici kai ve... ZCLS in gambup lakhat sakkhop thei nading i vaihawm laitak hi. ZBC labu tawh kibangto lel in teh. A nung a mai kikoih khial, a laimal kikhenkhialte khawng bek kilaih in teh.. Zomite ading a deihhuai mahmah khat hi dingin a um ung.\nTongsan : Zomite la lamah niam i hia, sang i hia?\nNgabeng : La tawh kisai bel i tehna tek kibang keikha inteh.. ni dangin lapawl kithupisak hi. Tu lamah lapawl kisa nawn loin solo vive kisa hi. Hun tawh kizui-in la lamah nakpitakin khangto hang cih mu ing. Ahizongin khangluite’n la pen thu hi a, thu pen la hi a cih mah bangin tulai khantohna i khantohpih khat pen a khiatna nei khollo, ei hong phawng khollo la, gentehna in ah a la a kisa khollo a thu a kigente pawl maw..he..he..he.\nTongsan : La le music hangin gam le minam khantohna a om zo diam?\nNgabeng : Om zo ding hi. Tulaitak i Praise and Worship te bang leitung level hita hi. I la aw, lamalte zong kuama theihloh kala i khantohna om hi. Gam khangtote ah la zong khangto hi. Khantohna tawh kizui-in lasakna hong om toto hi. I late mahmah in zong i minam hong tawisang hi.\nTongsan : Sia Khaino in khui ka bawl uh leh, ko bangmah leplawh lo hi ung. ahih hang a noptuampih pawlkhat na om tuak a cih pen khemtuak na hivua le?\nNgabeng : Hi dan hi. Sum ngah nading lampi peuh mah ngaihsun ngei kei ung. Pasian hehpihna tawh sum bel buai khollo hi ung ei. Sum meet nadingin na sem lo hi ung. Tua khui ka bawl lai un TV tawm mahmah hi. Tedim bangah 10 val kikhawng ke’n teh kacih uhi. Khui 100 kabawl sawm uh pen tamlua in khui 20 ka bawl uhi. Ahizongin summit neite in tampi na copy in na metlawh mahmah uh hih tuak hi. Yangon Kala sai mai khatah bang ka lawmte man(Photo) na kisuang velval in khuite na kizuak zihziah mawk hi. Mi’n tua bangin a hih dingin zong lamen het kei ung e.. Tua khui zong lamka a Siapi Hau Khen in hong bawlsak hiven...\nTongsan : Kum 25 sungah na mangngilh zawh loh haksatna le mangngilh zawhloh lungdamna nong gen thei uh dia?\nNgabeng : Haksatna lamah tampitak om ei. Ka gam manna uh zong om. Sia Khiano genna: Khatvei ka zinna uh pan pai zo nawnlo, lungtang lam natna ahih lam ka theihna a himanin mangngilh thei vet keng. Phaiza ka tun nadingin Sia Suantawng in sakol tawh hong dawn hi. Tauleng, gamngai cih bangte in nasiatakin hong dawnin gamngai bang thau khawng hong lawt gawp hi. Tua mahmah mangngilh zo nawn kei mai ung.\nTongsan : Mailamah Pasian le Zomi ading ngaimna, tupna, sep le bawl ding na neihte uh nong gen thei dia?\nNgabeng : Pasian in hong damsak leh bel hibang dan mahin hong kithuah toto lai ding hi ung. Ka kum uh zong tam semsem ta in late deihtakin a thakte sin phapah le ung cih gelna nei ung.\nTongsan : Bang hangin ngabeng lasa ci i hiam?\nNgabeng : Ngabeng cih pen tulaitak US a om Dr. Cin Khua Khai in hong phuahsak hi. Topa Zeisu in ngabeng hihna pan mimante kong suaksak ding hi, a cihna pan akila hi. A taktakin ngabeng hilo zawin miman suaksak ding cih na tawh “ngabeng” a kila hizaw hi. Ngabeng gundunga ngasa manmante pen pilna bang mah nei lo te hi a, ko tawh kituak zo sa bilbel ing. Naupangte bangin amau ngasa nene maw peuh hong ci uh ei .. ha..ha..ha\nTongsan : A zenzen in Zomibup kigawmkhopna maiah la dawng 4 bekbek hong kisa sak leh bang la teng na sa uh tam?\nNgabeng : Tua khuapi tee zeizai, A hampha, Zion ah ciah kikni, ni aw na khawl lai in ! cihte hi.\nTongsan : Tuhun ah own tune a deih zaw om hi. No copy la na sak uh pen Pasian deihna hizaw ding hiam?\nNgabeng : Own tune ka zatloh uh pen ka late uh hih zah la ngah theihna ding pen ollo hi. Ko lah laphuak siam kihi khollo ahih cianga, Agape itna labu sunga late ko teng in sa le ung kituakpah lianlian ahihna le leitung bup langaihte ahihna tawh copy late hong sa hi ung. Tualsuakte thupi simlohna hi tuanlo a, manglate thupi bawl luatna zong hi khin tuan lo hi.\nTongsan : Mun tuamtuama om Zomipihte le Ngabengte tha hong pia mipite tungah Tongsan tungtawnin bang na gen nuam uh hiam?\nNgabeng : (1) Sia Suantawng: Mun tuamtuam a om i mipih i sapihte hong itna, hong panpihnate hangin ko kal a suanzo, a masuan thei hi ung. Note na sepna gah ka hi uhi. Sum le pai tawh nong panpihnate hang uhi.\n(2) Sia Khaino: A diakdiakin interview tawh kisai pen a khatvei ka tuakna uh ahih manin, Tongsante tungah lungdamna lian mahmah hi.\n(3) Sia Sianpapu: A masa in Pasian in hih ciang hong gualzawhpih manin Pasian ka phat hi. Kum 12 ciang Sia hoih teng tawh ka kithuahkhak manin lungdam ing. I mipihte in koikoi i paita zongin tha hong pia in, kum 25 cin Tongsante’n hih bangin itna le deihsakna tawh thudotna nong vaihawmsak uh ka lungdam mahmah uhi.\nTongsan : Hi banga i kiho theih lungdam mamah ung.\nNgabeng : Ko zong lungdam ung ei. Tongsan Topa’n thupha hong pia hen la, Zomibup ading thukizakna pan Khantohna a piangsak Media nasepna lianpi hong suak lai ta hen.\nHolimpihna ( Interview) hun sungah kihel Tongsan tanute :\n- Tg. Langh Do Lian , ( Interviwer )\n- Tg. Ngo Thian Tun, (Camera )\n- Tg. Thang Sawm Kim,( Recording)\n- Tg. Thang Za Thawn ,( Recording )\nNote : Ngabeng lasa pawlte tawh Holimna hun sungah amau mi 4 sung pan Sia Khenmang pen Zato lamah natveh pai pak ahimanin akihelthei a lawm mi 3 tengin, a lem bangbang in dawnna hong nei thei uh hi.\nBy-Tongsan Media Group International\nDr. Leo Mang Cin Hau


timestamp: atn

url: =Malaysia, Suria KLCC inndawl 6 na panin pasal khat lenkhiatsawm :: ZOMI DAILY\nposted on 25 November 2018 at 4:46 pm Lomkholna: Malaysia, News, Sawltak, World\nMalaysia, Suria KLCC innsangtung panin zanni Saturday ni in pasalkhat lenkhiatsawm cih NST pan kiza hi. Tua alenkhiat sawmpa pen kum 49 aphakhin khat hi a, zanni Saturday nitaklam 4:50pm hunpawl in thupiang ahihi.\nTuapa pen Suria KLCC asunglam aom Books Kinokuniya kici laibu zuakna amailian aom Corridor panin alenkhiatsawm ahihi. (NST te’n inndawl 6 na acih hangin, Books Kinokuniya mai ahihleh inndawl 4 na hizaw khading hi)\nTuapa pen kihehsak mahmah a, angeinai ah khatpeuh in hongnehphei khakleh ka lengkhiading, kia tuaksukding hi ci’n mipite lauthawngsak mahmah hi. Khatveivei mikhatpeuh in atuahsukloh nadingin agenpih ciangin akhe alangkhat bektawh Corridor akeukhat sikin, akhutzong alangkhat bektawh Corridor Barrier lensa in omzel hi.\nSuria KLCC pen gamtuamtuam pan gamdangmi Tourist khualzin tuamtuamte bekthamlo, Malaysia gammi te mahmahzong alimpai mahmahna munthupi khat ahih manin, vanlei vanzuak in apai mipi kitam mahmah a, ki en zihziah hi. Tua pasalpa atuahsuk zenzenleh amanding inzong anuaidawl ah Fire and Rescue Department pan Firefighter honkhat in ngen “Net” dawhsa in amanding in akigingsa in om uhhi.\nTuabangin nai 2 val sungbang atuakding in akithawithawi khitciangin Fire and Rescue Department leh Police te’n limtak in hopih uh a, anunung ah atuahsukma in mancipthei, honkhiathei uhhi. Tuaciangin Shopping Mall sung aom mipi te lungdam in mihing khat ii anuntakna ahonkhia kumpi thunei te’n thapiakna in ki awngziahziah hi.\nHihvai tawh kisai in palik kumpi thunei ahi Dang Wangi district police chief Shaharuddin Abdulah inzong hih buaina thupiang pen atakpi mahhi ci’n gencianna neikhia hi.\nVideo: Several clips of a man attempting to jump off a ledge in a shopping mall in Kuala Lumpur has been doing its rounds on social media. The video clips, taken by several individuals in KLCC Suria Mall, started appearing on Facebook since 6pm on Saturday (Nov 24), saw a man in his 40s, standing on the ledge outside a bookstore on the fourth floor of the mall.\nCity Fire and Rescue Department director Nordin Pauzi in agenna ah hih buaina thupiang aom ciangin nitaklam 4:52pm hunpawl in huhngetna Distress Call hongki zasak hi ci’n genkhia hi. Tuaciang in Jalan TUn Razak leh Hang Tuah Station panin Firefighter akigawm in mi 15 te’n aphual ah kidelhpah cihi.\nAphual akitun ciangin Suria KLCC inndawn panin pasalkhat atuahsuksawm kimu ahih manin, amanlang in anuai ah ngen “Net” kidawhpah in, atuahsukleh mattheih nadingin ki hanciampah hi ci’n genkhia hi.\nNitaklam 7:03pm hunciangin tuapa pen atuahsuk, alensukloh nadingin ki genpihthei a, tuakhit ciangin Police te’n asepding aombangin avaihawm nadingin Police te khutsung ah ki apthei hi. Tua alenkhiatsawmpa pen sumvaitawh kisai in leibat “Debt problem” honkhat neihiding in ki ummawh cih kiza hi. Sawltak #zomidaily\nPrevious: Nang le nang kimuang in ~ Job Cinpi\nNext: Malaysia, Uptown Shah Alam sungteng ah Immigration te’n Operasi bawl, mi 67 mansuak\nA khangto nuam mi na ut hiam?


url: =Bangladesh gammi khat kithatlum in sasem bangin kisemgawp a, tum 6 kisuah :: ZOMI DAILY\nBangladesh gammi khat kithatlum in sasem bangin kisemgawp a, tum 6 kisuah\nposted on 15 June 2017 at 4:57 pm Lomkholna: Malaysia, News, Sawltak, World\nMalaysia, Sungai Petani ah Bangladesh gammi khat kithat in, athatte’n tum 6 suah uh cih theStar pan kiza hi. Tua akithat Bangladesh gammipa pen Sungai Petani, Kampung Pengkalan Lebai Man ah aki thatlum hi a, amahpen tuamun ah Construction nasem in aom cihi.\nState CID chief Senior Asst Comm Mior Faridalatrash Wahid in agenkhiatna ah tua akithatpa pen kum 38 aphakhin Azad Late Mofyan Uddin cih minnei khat cihi. Postmortem akibawlna ah alu leh a ngawng panin kidawtlum masa hiding kici hi.\nTuakhit ciangin ahiam mahmah temta golpi khattawh sesem bangin kisemgawp in, ip sungah kiguang cihi. Ip 3 kisuah in, anhuanbuk Cabinet sungah ki selcip cimawk hi.\nHihpa pen amancip zawh ni 5 bang aphak ciangin alawmnu “Girlfriend” in Police Report bawl cihi. Tuaciang in Police te’n azonkhiat uhciang in Tuesday ni in aluanghawm aki semgawpsa in ip 3 akisuah akimukhia ahihi.\nHih aki muhkhiatna innsung ah aomkhoppih Bangladish gammi tezong mangcip a, tualak ah mi 2 te ii gamtatna hiding in ki ummawh ahih manin Police te’n azonsan laitak kici hi.\nTua taimang Bangladesh gammi nihte pen kum 37 aphakhin Md Julfikar leh kum 50 aphakhin Nur cihte ahi uhhi.\nAthatding in aki ummawh mi 2 te leh asipa pen hih innsung ah aomkhopzawh uh kha 5 bang phakhin hi.\nAbeisa June 10 ni in asipa ii alawmnu hawhsawm a, ahi zongin alawm nihte’n innsung ah alutding phalvetlo uhhi. Alawmpa zong mangcip ahih manin, tuanu in muanmawhhuai sa ahih manin Police Report abawlna panin hihthu aki theikhia ahihi.\nRelated: Bangladesh gammi khat ii nasep leitung ah adeihhuailo penpen nasepkhat in ki gensak\nAki semgawp, ip 3 sungah aki koihcip asipa pumpi teng Sultanah Bahiyah Hospital ah kipuak cihi. Police te upmawhna ah hihpa pen abeisa ni 4 hunlai in aki thatlum hiding in ummawh uh cihi.\nBangladesh tezong gamh tat mahmah uh ahih manin, nasemkhawm khawng ih omkhak leh kidop huai mahmah hi. Malaysia gamsung ah adiakdiak in Construction Worker vive asem Bangladesh gammi tammahmah uh a, buaina zong tampi piangsak zelzel uhhi. Sawltak #zomidaily\nPrevious: Alengkhia lianding vanleng sungah numei khatin “Emergency Slide” nakaikha citciat\nNext: China Kindergarten naupang sanginn geikhat ah apuakkham omin mi 7 si, 66 liam


url: =US gamsung khualzinna pawlkhat – 3 :: ZOMI DAILY\nposted on 5 January 2016 at 8:00 am UTC+9:30 Lomkholna: Article, Awnzapau\nPacific Tuipi Kantan In Leeng\nNarita Vanleng tual pan ka lenkhiat zawh uh a sawtlo khuavak lai mah in Pacific tuipi kantan ding ka kipan pah uhhi. Tutna mai ciatah ka tuntunna uh a zawi leh ahun local time tawh bang tawh hong kilak suaksuak ahih manin, bangtan vei pai lai ding tai bangzah gamla lai cihna dongin hong lak diudeu hi. Ihmut cimtaktak theih na dong dingin nuam tak phatak in ki-ihmu thei khollo a mengmesa vive in kituangsuak suak hi.\nNi tawh ki-maingat a paipai ka hi leuleu uh a, zingsang lam nai 6:30AM khawng mah ciangin tuipi tung mahah ni ka gal muh uhhi. Ni hong sang tektek a, LA vanleng tukna (LAX) ka tun taktak ciangun amau gamah August 14, ni mah zingsang nai 11:30AM in ka tung uhhi.\nMaymyo Pan Rev Khai Khen Thang\nYangon vanleeng tual pan pekmah in PyinOoLwin (Maymyo) pan Rev Khai Khen Thang tawh ka kimu uh a, ka kidot uh ciangin amah tawh ka paina ding uh akibang linlian na hihi. Bangkok tun ciangin ko innkuan leh amah a pai suaksuakna ding vanleng a zawi a paidan (route) leh ahun kibanglo ahih manin, amah Bangkok Airport ah zankhat hong tam hi.\nA zingteh ko sun thapai Narita International Airport ah vanleeng ka ngak uh a, Narita pan ka tuanna vanleng uh kibang ta leuleu in, LA ah amah leh ko innkuan thum ka tung ton uhhi.\nImmigration Gate ka tun uh ciangin gate tampi na om a, ko innkuan lutna ah mikangte a thaupian iim eem khat na omin maitai takin; Welcome to America!! hongci in ko na leng ka mai uh hong tai sak zo lai mawk hi.\nKa passportte uh a et zawh ciangin dotna dang tampi hong dong thuah nawn het lo a, bangtan vei om sawm nei vuam ci’n hongdot ciangin, kei a’dingin a ol gige hi napi, amau gam luttheihna ding hi zahta a, ahaksat sak vial mahmah uh, sawtveipi ut ing ci leng kisathei semsem lua kha’nteh ci in, ka lungsim in galdo in ka langpan pong mawk tazen dihdih a, kha thum hi leh pha zo!\nKa ci suk phuau hi. Ka nget zah mah hong piapah lian hi. Ka nuphalte’n kha guk bang ci lel in cia hong vaikhak tangtang khol mah uh hi ven, a taktak ciangin a tuampi khat hong suak hi.\nPrevious: Refugee naupang te Diploma leh Degree sintheih nading gelna kinei\nNext: Hanciam i cih den a meetna om hiam? ~ Hau Za Cin\nPa Khan Do (kum 71, Buansing, Lay Seih Store) in hongnusia


url: =A theihhuai Nattun natna (Influenza, Flu, Tot-kuae) ~ Dr. Thangboi :: ZOMI DAILY\nA theihhuai Nattun natna (Influenza, Flu, Tot-kuae) ~ Dr. Thangboi\nposted on 12 August 2015 at 12:22 pm Lomkholna: Article, Health\nSwine flu leh Bird flu te ei aa ding in a lauhuai takpi mah hiam? – A beisa kum 2003 pan 2008 sung leitung mun tuamtuam (a tamzaw Asia sunga gam tuam tuam) ah Bird flu/ak nat-tun natna hangin mi 300 kim bangin sihlawh in, ak tampi leh sum leh pai tampi kisuplawh hi. A beisa ni 3 khawnga hong kipan khia Swine flu/Vok nat-tun natna hangin Mexico gamah tu ni (April 28, 2009) ciang, a si mi 149 hong pha ta hi. Tua bektham lo in USA, Canada, UK, Spain, New Zealand cih bang gam tuamtuam te ah zong tua Vok flu/nattun natna nei mi (mild cases) te mukhia ta uh hi.\nFlu koi pan hong piang?\nMihing leh ganhing nam tuamtuam (tui vasa tuamtuam, ak, va tawt, vok, zawhngeu, ui, sahang, etc.) te tungah flu (ei pau in “Nat-tun”, kawl pau in “Tot-kuae”) ih cih pen virus nam khat a hi “Influenza virus Type A” hangin a kingah natna a hihi.\nHih lungno (virus) pen a diakin Vasa namte neih tawntung virus nam khat hi in, vatawt leh tuivasa pawl khat te bangin amau pumpi sungah virus a neih uh hang bangmah natna thuak lo in, a mau lengleng/ paipai na lam dungdung ah virus ki zelsak mang uh hi.\nFlu virus pen a mau sunga om Haemagglutinin (HA) leh Neuraminidase (NA) kici RNA segment nam nih tungtawn in a tuam (sub-species) in kikhento lai hi. Tu ciangciang HA nam 16 leh NA nam 9 kimu khia khin ta a, tua HA leh NA tegel a ut bangun kithuah in virus nam tuam tuam hong piang thei hi (Gtn: H1N1, H2N2, H3N2, H5N1, …., H16N1, H14N9, etc.). Vasa nam sungah hih HA leh NA tuamtuam a nei virus te mukhia khin ta uh hi.\nFlu han a sihna te\nA masa pen flu natna pen 1878 kum in Italy gam pan Edoardo Perroncito a kici pa in hong pholak khia hi. Tuni ciang flu natna leitungbup nasia takin kizel in sihna leh natna a piansak (pandemic) 3 vei phakhin ta hi.\n1. Spanish flu (1918) – H1N1 virus hang hi in, mi million 50 val bang si ding in ki-ummawh hi. World War I sangin mi tam sisak zaw hi. (tuni dong hih H1N1 virus mihing e lakah kizel lai hi).\n2. Asian flu (1957) – H2N2 virus hang hi in, mi million 2 bang si ding in kiummawh hi. Hih H2N2 virus pen kum 11 sung mihing te tungah natna a piansak khit cingin, hong mangthang hi.\n3. Hong Kong flu (1968) – H3N2 virus hangin, mi million 1 bangin sihlawh dingin kiummawh hi. Tuni dong hih H3N2 pen mihingte sungah omthei lai hi.\nBang hangin Flu lau huai?\nEi mihingte sungah kumsim in ih tuah den flu pen H1N1 leh H3H2 te hang hi pi pen hi. Hih virus nam 2 te pen mihing te sungah a kizelh zawh sawtta ahih manin, ih pumpi in tua natna dona (immunity) ih neikhin tek hi.\nVirus thak atam zawte in ak leh vasa tuamtuam aading khauh mahmah in, mihing ta dingin natna piangsak zo lo hi. Tu laitak in mipilte patauh mahmah na a hangin, ei mihing te sungah ih tuahkhak ngei nai loh, a khauh mahmah leh mihing leh mihing a kilawhbaih mahmah virus namthak (highly pathogenic) khat hong piankhiat khakding cih thu ahi hi.\nHih bangin kilawh baih mahmah (rapid human to human transmission) leh a gu khauh mahmah virus thak khat hong piang zenzen leh kuamahn natna donatha (immunity) neinai lo ahih manin a thuakkha mi a tamzaw in sihlawh dingin kium hi. Virus natna ahih manin, natna dona zatui (vaccine/ Kar- kuae-say) bawl zawh nang a tawmpen kha 6 bang sawt ding ci uh hi. A poina khatah Virus thak hong pian mateng in Vaccine ki bawlkhol thei lo se hi.\nTua ahih manin, Virus thak hong pian leh vaccine kibawl zawh ma sungteng pen mihingte ading bang mah zatui nek ding omlo ding hi. Virus a that zatui (anti viral) a om hangin mikim ading kingah zolo ding hi. A diakin gam khangto nailo a om, gam mi ta dingin lametna tawm diak cih ding ahihi.\nA masa pen flu pandemic hong pian lai (1918) in gam khatleh gamkhat kikawm nangin Tembaw (Ship) kizang lai hi. Tua hun lai nangawn in, hih flu natna leitungbup kha 2 sungin kizel zo ci uh hi. Leilu leh leitaw nikhat thu in kikawm theihna tuhun in, virus thak hong piang leh kilawh na’ng hong manlang mah mah lai ding hi.\nGamlian tampi te in tuahun hongtun khakleh kigin kholh na’ng ci in “Emergency preparedness plan” neikim uh in, a gammi khempeuh a dingin zatui (anti viral) a kicing in a neih banuh ah, vaccine a manlang penin bawlzawhnang zong kigingsa in om uhhi. Tua virus thakin hongdo sungteng a, a site kaihkhop dingdan, a nungtalai tading bangcih panpih ding cihbang ciangdong in kikup kholhsa in neikhin phitphet uh hi.\nBangciang Flu Virus thak hong piangding?\nTuni dong kuamah in ahunding genkhol theilo uhhi. A hihhang tunai ahong piangthak Bird flu leh Swine flu te I et ciang a lauhuai virus thak hongpian na’ng hongnai semsem cihpen kimu theihi.\nMihing leh mihing kilawh thei flu virus hong koici piang?\nMihing ta dingin a lauhuai lo Bird flu pan, mihing khat leh khat a kilawh thei a lauhuai mahmah flu virus thak nam 2 in hong piang thei hi.\n1. Flu Pandemic masa pen (1918) Bird flu virus pan in damdam in hong kikhel in (progressive adaptation, mutation), a tawpna ciang mihing leh mihing kilawh thei , a gu khauh mahmah flu virus hong suak hi ci in um uh hi.\n2. A beisa pandemic 2 na leh 3 na (1957 & 1968) te pen mihing te tung hong tun theih na’ng bird/ak sunga om flu virus in Vokpi pumpi sungah hong kipuahpha in (reassortment) in, tua hong piangthak virus in mihing leh mihing a kilawh baih thei virus thak hong suaksak hi ci in kium hi.\nA lau huai pandemic flu virus hong pian na’ng bang teng kisam?\nMihing ta ding a lauhuai flu virus hong suah theih nang thu 3 kisam hi.\n1. Flu virus in a gu khuah mahmah ding kisam (highly pathogenic)\n2. Tua flu virus pen kilawh baih mahmah ding (ability to transmit rapidly)\n3. Mihing leh mihing kilawh zo ding (ability to transmit human to human)\nTu laitak a hong lang flu virus te in number 1 leh 2 te cinzo ta hi. A thumna in hong cin ding bekin a kisam lai suak hi. Zom lai zel ni. Dr. Thangboi\nPrevious: Zu ~ Rev. Gin Khan Nang\nNext: Minthang USA ah Zovontawi khat in Master Degree nga beh\nNajib kimantading cih thuthang hangin Reporter te’n a innmai ah ngakcippah ngeingai\nLaisiangtho’ gen Idol leh Zomi Idol ~ Rev. Thang Van Lian\nZomi Phungvuh Mapanna Phawkpak (Tomno) ~ Pu Zokhai\nA (57) veina KYA nuamtak kizo\nLondon khuasung abuaisak mi 3 te’n mipi lauthawnggawp nadingin “Fake Suicide Vest” zang


url: =Kawlgam mite tungpan golhguk ane Malaysia palik 2 kiman :: ZOMI DAILY\nposted on 6 October 2017 at 10:29 am Lomkholna: Malaysia, News, Sawltak, World\nMalaysia Khuasung avakkawikawi palik 2 te’n gamdangmi te tungpan in sumngen in, golhguk ne uh ahih manin Monday ni in Bukit Aman’s Integrity and Standard Compliance Department (JIPS) te’n mankhia uh cih theSun pan kiza hi.\nKampung Baru Sungai Buloh sungah Monday nitaklam 8:20pm hunpawl in thupiang ahihi. Khuasung avakkawikawi palik 2 in gamdangmi te thusitin akhawlpih laitak Bukit Aman JIPS Officer 4 te’n na encik gige uhhi.\nTua khuasung avakkawikawi palik tepen mawtaw khattawh hi uh a, gamdangmi khat amuh uhciangin lamgei ah khawlsak in thusit uhhi.\nTuakhit ciangin tua gamdangmi pen palik mawtaw “Patrol Car” sungah lutsak uh a, tuamun panin Meter 50 khawng agamlatna Game Outlet khatah paipih uhhi.\nTuaciang in gamdangmi numeikhat in tua palik mawtaw geinai ah hongnaihphei in, palik tetawh aki hokhit uhciangin mawtaw sungah amatpa zong pusuaksak uh a, anih in paikhia uhhi.\nTuahun laitak in hih palik te a encik Bukit Aman JIPS Officers te minihta in khennih kisuah uhhi. Khenkhat te’n tua gamdangmi te thudotna neiding in na sulzuihpah uh a, adang khenkhat te’n palik te zuisim uhhi.\nTua palik te’n amau nungah kizui cih atheih uhciangin Patrol Car pen hattaisak mahmah uh a, Sungai Buloh District Police Headquarters ah ciahsuak uhhi.\nTuaciang in JIPS Officer te’nzong zuisuak uh a, tua palik nihte naihphei in thudotna neipah hi. Tua palik 2 tepen 8pm pan 4am dong Night Duty asem uh ahihi.\nAdang JIPS Officer te’n gamdangmi 2 tezong tua Sungai Buloh District Police Headquarters ah hong paipihsuak uhhi. Tua gamdangmi 2 tepen Myanmar gammi cisawnsawn hi.\nMyanmar numeinu in agenkhiatna ah tua alawmte pasal khatin Phone tawh hong hopih a, palik nihin hongman, mikhat RM50 ta tawh hongtan in ci’n honghopih cihi. Palik mawtaw tawh alawm akitheihpihpa atun ciangin palik te RM50 ta piaksak in asuakta cihi.\nHihvai hangin tua palik 2 tepen golhgukne “Bribery” tawh kimanpah uhhi. Tua Myanmar gammi 2 tezong Travel Document bangmah tawineilo, Work Permit leh Visa cihte neilo uh ahih manin, amauzong kimankik veve uhhi.\nPalik te akimatna ahangpen Myanmar gammi te bangmah Permit kician neilo, Immigration Act tawh kituaklo himahleh amatlohman leh adangkhat ah golhguk anekman cihtawh vai 2 tawh akiman uh ahihi.\nHih thuthang tawh kizui in Malaysia gamsung aom Zomi tezong kidop siamding, hongkimat lehzong kitat ciangin pilvangding thupi mahmah khading hi. Sawltak #zomidaily\nPrevious: Sangnaupang khatin asiapa atuatgawp laitak Video ki thehzak\nNext: Ceu Lian Mang (Vice President Van Thio ii tupa) Yangon ah kithat, aluanghawm kimuta


url: =Thukhente 15 | Siantongluan\nTawlkhat khit, mangbuh lak hunin a zi kiangah a hawh dingin keelno khat tawh Samson a pai hi. Amah in, "Inndei sung ka zi kiangah ka lum ding hi," a ci hi. Ahih hangin a sungpa in amah lutsak lo hi.\nA sungpa in, "Amah mudah taktak hi ni teh, ci-in ngaihsun ka hih manin na lawmpa zi dingin ka pia hi. A naunu amah sangin hoihzaw hilo ahi hiam? A u tangin amah na tenpihna dingin kong thum hi," a ci hi.\nSamson in, "Tutungin amau tungah siatna ka bawlna-ah Filistia mite tawh kisai-in ka mawh kei ding hi," a ci hi.\nTua ciangin Samson pai-in ngia za thum manin meilah zong a la hi. Amah in a ngia meite khatlekhat kimatsakin a meite kikalah meilah khat ciat hencip hi.\nA meilahte a kuansak khit ciangin Filistia mite ankung dinglaite lakah ngiate paisak a, anphualte leh ankung dinglaite, leh oliv lote kangtum hi.\nTua ciangin Filistia mite in, "Kua in hih ahi hiam?" a ci uh hi. Amaute in, "Timnah mite makpa Samson in hih hi; bang hang hiam cih leh a sungpa in a zi laksakin a lawmpa tungah piaksak hi," a ci uh hi. Tua ciangin Filistia mite hong paito-in tuanu leh a pa mei tawh a hallum uh hi.\nSamson in amaute kiangah, "Hih pen, note hih ahih leh, ka kiciam hi. Note kong thuk ding a, tua khit ciangin ka khawl ding hi," a ci hi.\nAmah in amaute dawmloin tampi that a, tua ciangin paisukin Etam suanghawm sungah a om hi.\nTua ciangin Filistia mite paito-in Judah gamah giahphual sat uh a, Lehi sim uh hi.\nJudah mite in, "Bang hangin kote simin hong paito na hi uh hiam?" a ci uh hi. Amaute in, "Samson a hen ding leh ko tungah amah in hong hih bangin ama tungah a hih dingin kong paito uh hi," a ci uh hi.\nTua ciangin Judah mite mihing tul thum Etam suanghawmah paisukin Samson kiangah, "Filistia mite, eite a hong ukte ahihlam theilo na hi hiam? Kote tungah nang hong bawl bang ahi hiam?" a ci uh hi. Samson in amaute kiangah, "Amaute in kei tungah hong bawl bangin amaute tungah ka bawl hi," a ci hi.\nTua ciangin amaute in Samson kiangah, "Filistia mite khutsungah nang kong piak theihna dingun nangmah a hen dingin kong paisuk uh hi," a ci uh hi. Samson in amaute kiangah, "Note mahmah in nong thah lohna ding uh kei tungah hong kiciam un," a ci hi.\nAmaute in Samson kiangah, "Kong that kei ding uh hi. Nang hong henin amaute khutsungah kong pia bek ding uh a, nang kong that het kei ding uh hi," a ci uh hi. Tua ahih ciangin amaute in khauhual thak nih tawh amah hen uh a, tua suanghawm sung panin amah pai khiatpihto uh hi.\nLehi-ah Samson a tun ciangin amah a dawn dingin Filistia mite hong pai-in awng uh hi. Tua ciangin ama tungah Topa kha khauhtakin hong tung a, a khut tunga om khauhualte pen mei in a kat anthul khau tawh kibang a, amah a kikhihnate a khut panin tolhkhia hi.\nTua ciangin amah in la khaguh thak khat mu a, a khut zanin tua khaguh la-in tua tawh mihing tul khat a that hi.\nTua ciangin Samson in, "La khaguh khat tawh a lom lomin, la khaguh khat tawh mihing tul khat ka that hi," a ci hi.\nTua a thugen a man khit ciangin a la khaguh paaikhia hi; tua mun pen Ramathlehi kici hi.\nTua ciangin amah dangtak mahmah ahih manin Topa samin, "Na nasempa tha tawh hih bang suahtakna lian nong piazo hi. Tu-in dangtakin kei si-in dawibia mite khutsungah puk ding ka hi hiam?" a ci hi.\nTua ciangin Pasian in Lehi-a om komdep khat hong a, tua sung panin tui hong phul hi. Amah in tua tui a dawn ciangin a tha hong dimkikin thakhauh kik hi. Tua ahih ciangin tua mun min Enhakkore kici a, tuhun dongin Lehi-ah tua tuikhuk omlai hi.\nAmah in Filistia mite uk hun sung Israel-te kum sawmnih sung thu a khen hi.


url: =Ka Nu Hong Laikhak - TUNGZANG NEWS\nKa Nu Hong Laikhak\nHih thu pen a piang takpi Veitnam Nutate' thu ahi hi.\nAmerican le Vietnam gal veng zawh ciangin Vietnam gam pen zawnna lianpi tawh hong kizom hi. A pasal gal sungah si a hih manin Nupi khat a tapa ngek lai tawh meigong in hong om hi. Nupi nu a mel hoih in moi lai simin, a it, a Ngai a om hangin pasalkik nei nawn lo-in, a tapa a hih theih tawpin hanciamin pilna sin sak hi.\nNisim nasep gim mahmah napi, a tapa sangkah sak zo a hih manin lungkim mahmah hi. Naupang no zong kum 16 pawl hong val ciangin lai hat hi diven scholarships ngahin America gam ah sang va kah hi. Sang hong zawh ciangin NASA ah nasep hoih hong ngah suak a hih manin America ah ten suak tawh hong kizom hi. A Nu a hih leh a tapa thu galzakin lungdam luankhi tawh a mah kia Vietnam ah teng suak hi.\nTangvalpa in a Nu phawkin khasimin US$100 ta kitatsat lo-in khak den hi. Gal huhau-in, Vietnam hi ta leh America a kipan leitung bup phial kihaksa ciat hi. Tua hun lai a dingin US$100 pen mannei-in zatcing lua peuhmah hi. E-mail, phone cih dante kizang nai lo a hih manin Nutate a kizopna uh hong tawm semsem hi. NASA ah engineer sem tapa in khasim a Nu sum khak den a hih manin a ma tumtakin hong lungkim mahmah hi. Christmas holidays cih bang ngah zel hinapi Inn lam ciah ding ngaihsut kha ngei lo hi.\nNi khat, a Nu in sih san ta hi cih sikkhau sat hong ngah petmah a hih manin, a Nu luanghawm vui dingin hong ciah hi. Dah mai se lo-in, a Nu luanghawm hong vui hi. A khitui zong luang se lo hi. Hi bang teng hong sep khit ciangin a Nu lawmte khat lai-ip khat tawi-in "hih lai-ip na Nu in nang a ding hong nusiat hi" ci-in pia hi. Tangval pa in tua lai-ip sah sim tham hong hon ciangin US$ 100 dal honpi khat leh a Nu khutma lai gual thum khawng hong mu hi. Tua tak ciangin NASA engineer tangvalpa ki-ip zo lo-in hong kap khia petpet ta hi. Tua lai sungah ki-at pen;\n“Son, I don’t spend too much money. I miss you a lot. Every time I hear a motorcycle passing by, I run out the door but it wasn’t my son. I saved this money for you in case when you get sick.”\nNute pen a tate mipil, misiam, mihau, milian a suah lungdam tawntunguh hi. Sumlepai I khak zong lungdamuh hi. Tuate sangin a lunggulh zawkuh ahih leh a tate uh hong phawkin hong munuam penpen uh hi. Nisim phialin kongvangah hong gal-et tawntunguh hi. Lungdam luankhi tawh vai hong dawn ding leitungah na Nu sim loh midang om khol lo ding hi. I ciah zo pah kei leh zong hopih tangtang leng I Nute a lunglenuh phatuam hi. Hih lai ka gelh kawmin kum 13 val US ah omin ka ciah teh ka Nu in lungdam lua-in khitui luangin hong dawntuah ka phawk hi.


url: =Leitung Democracy Kikhelna tangthu tom leh Kawlgam, Zomite mailam ding :: ZOMI DAILY\nposted on 26 April 2016 at 11:02 am UTC+9:30 Lomkholna: Khuplianthang, News\nDear Zomi U leh naute aw,\nHarvard University ah, Political Scientist leh Professor ahi Samual P. Huntington in leitung Democracy kikhelna pen hunpi 3 in khensuk hi. 1828-1926kum kikal akhat veina Democracy kikhelna tuihual in na ciapteh a, 1922-1942kum kikal pen Democracy pan nungtolh kik hun in na ciapteh hi. 1943-1962kum kikal pen a nih veina, 1958-1975kum kikal pen a nungtolh kikna , 1974kum a kipan pen a thum veina kipan hi ci in ama laibu at The Third Wave acihna sungah a kicing takin gen hi. “A thumveina tuihual pipen 1990kum leh 2000kum pawlin khawlin a nungtolhlam manawh hi” a ci mipil pawlkhat om hi. Ahi zongin Kawlgam gamvai lam a siam leh Democracy kikhelna lam asiam ahi Larry Diamond “A thum veina tuihual a kizomzom hi in, leitung gambup huam in hileh a manawt veve aa damdam in apai hi bek hi” ci hi. Anih in man hi kici thei ding hi. Arab Spring akici, Middle East lamte kikhelna, gamvai a khanlawhna pen Democracy lam a zuan dingin apai hi leh kilawm napi in, a lehlam ah paikik or ngimna tangtung lo in buai mahmah zaw pian uh hi. Kawlgam ahih leh damdam in ong kikhel in tu in ahih leh ahoih mahmah ta cih theih dinmun a tung thei hita hi.\nKikhelna tuihual masa ( 1828-1926kum)\nDemocracy kikhelna tuihual masa pen American ten suahtak dingin ahanciamna pan leh Piantit ( France ) gamsung khanlawhna pan akipan kikhelna tuihualpi ahi hi. A hunpen kum 100 val bang sawtin, a saupen tuihual hiphot hi. Leitung a om gamte ii 45.3% bangin Democracy gamah kikhel hi. Ahih hangin Democracy ii alanglamte zong nahat zel in 1922-1942 in Facism leh Communism ahat gamte ahi Germany, Italy , Russia leh Japan gam cihte hangin Democracy pan in nungtolhna lianpi na om hi. Leitung gamte khempeuh ii 19.7% dongah kiasuk hi.\nKikhelna tuihual nihna ( 1943-1962kum )\nDemocracy kikhelna tuihual nihna pen, Galpi nihna ah a guallel gamte ( Germany, Italy, Japan, Turkey ) tungtawn pan in na kipan hi. Tua bek hilo in Gamkekte ( British, France, Holland, etc…) khutsung pan suahtakna ngahthak gam tampi zong tuihual nihna in nawk kha hi. Tua lak ah Kawlgam zong kihel in 1948kum in Mangkang kumpi tungpan suahtakna a ngah khitteh Parliament Democracy ukna tawh ki uk hi. Hih tuihual nihna ah Zomite zong gamvai ah na kihel ta uh hi. Zogam tawh akinai pen India zong tua tuihual nihna tungtawn mah pan aki pan hi in, Mizoram leh Manipur lam ah Zomite in zong, hih kikhelna tuihual nihna in nawkkha ta hi. Hih tuihual nihna in leitung gam khempeuh ii 32.4% pen Democracy gam suak hi. Hih kikhelna tuihual pen kum 20kum bek sawtin tuihual a tom in kiciapteh hi. Hih kikhel hun sungin adahhuai mahmah thu zong tampi om hi. Gam kikhenna, minam khat gam nih in kikhenna cih bangin a thahat a minthang gamvai sanzia te ( Democracy Vs Communism ) om hun ahi hi. East and West Germany, South and North Vietnam, Soun and North Korea, China leh Taipeng cih bangin buai ngeingai hun zong ahi hi. Kawlgam ah zong a ki khenkham leh a kitamkham dektak phial dongin tualgal na om in, gam kikhenna dong tungzo lo sam hi.\nKawlgam a nungtolhna\nLeitung ah thautawh hilo a thu tawh kidona ( Cold War ) akhauhpai mahmah hun, Communist te’ thakhauh mahmah hunin gam tampi mah nungtolh leuleu uh hi. Tuihual nihna in anawk hunin Kawlgam zong gam pawlkhat danin khen 2 khen 3 asuak dektak ahih phial hangin ki khen kham sam lo hi. A hih hangin tualgal huhau hangin leh Gam ki ukna vai-ah sandan kibatlohna hangin ( Democracy Vs Communism Vs Socialism ) tualgal nasia mahmah in, hih tualgal hang mahin gam thanem in nungtolh lam a manawh ahi hi. Hih a nungtolhna pen lai-at pa Samuel P. Huntington in 1958-1975 dongin na ciapteh hi. Kawlgam zong 28th Sept, 1958kum in General Ne Win in, U Nu tungpan thuneihna la hi. 1960kum in thuneihna a apkik hangin 2nd March, 1962kum in lakik veve in tua pen 1988kum dong a lensuak hi ta zen hi. Tua khitteh ama mite mah in lensuak in tua pen 2010kum dong Kawlgam thuneihna lecip uh hi. Leitung gamte khempeuh ii 24.6% ah kiasuk kik hi.\nKikhelna tuihual thumna ( 1974- Present )\nHih kikhelna pen Europe leitaw lam aa om Portugal gam pan kipan in Arab gam ( Middle East ) simloh mun khempeuh phial ah ki zel mangin, akhangto ding akipan gam 30 bangah kikhelna om hi. Leitung gamte ii 45.4% bangpen Democracy gam suak hi. A diakin Cold War zong ong daita in, Communist gam lianpi ahi Russia gam zong hih hun sungin kikhen kham mang hi. Germany gam zong nisuah na leh nitumna kikhenna pan kigawm kik in tangthu ah aminthang mahmah Berlin Wall zong kicim ta aa, 3rd Nov, 1990 kum pan kipan in Germany gam kigawm kik hi.\nKawlgam leh a thumveina tuihual\nKawlgam ah zong 1988kum in kikhelna tuihual kipan kik aa, tua tungtawn in tu laitak aa ukna nei NLD party leh amakai Daw Aung San Suu Kyi te na minthang hi. Sangnaupang te tampi in a nuntakna beilawh uh a, tampi mah gilbem sung kitun hi. Kawlgam lam ZNC zong tua kum mahin kiphut hi. Zomite zong Kawlgam gamvai ah khatvei thasan in na kipan kik leuleu hi. NLD makaite hita leh ZNC makaite hita leh haksatna, mat leh hen tuakin gam leh minam in Democracy mantak a ngah theihna dingin nakpi takin nasem uh hi. NLD leh ZNC a lutlo, minam aa dingin itna deihsakna tawh akipia khia Zomi sang naupang tampi tak zong om hi. 1990kum kitelna ah NLD in zogawp mah ta leh Galkap kumpi in thuneihna pia lo hi. Hih kikhelna tuihual thumna kizom toto in, DASSK , Pu Chin Sian Thang leh Kawlgam sunga om minam makaite mahmah in lungduai takin a din tinten na hangin atawpna ah 2015kum kitelpi tungtawn in Democracy lampi paina dingin a makai motor hawl a kilaih zo taktak ta hi phot hi.\nBang hangin Gam pawlkhatte nungtolh hetlo in kip\nTuni dong gamlian gamthupi in ih ciapteh American, Europe gamte ( kikhelna tuihual khatna ii nawkkhawkna ) in bang hangin hih zahin kip in atam zaw nungtolh hetloh uh hiam? Hih kikhelna akipat hun , ahun thupi mahmah hi. Tua hunpen pilna tuamtuam thaksuak sakkik hun ( Age of Renaissance ), na thak muh thak , sik vante tawh nasepna leh khantohna kipat hun ( Age of Revolution ) , thu muhna, pilna, leitung vantung, nate’ thu kanna hun, thuthuk theihna a kipat hun ( Age of Enlightenment ) hunte ahi hi. Hih teng om khin ahih manin ( 1) sum le pai bawlna khangto khin (2) amau khe tungah amah leh amah ading thei kipawlna, mimal tampi om khin (3) khat leh khat kikum diamdiam in, thu vaihawm khawm thei, khat leh khat kizahtakna tawh thu vaihawm, cih ngeina hoihte nei uh ahih manin kip in kho mahmah hi,ci in lai at pa in gen hi. Ahih hangin laiat pa mah in “hih dan lian bek tawh Democracy kikhelna man kingah ding hi cihna hi tuanlo hi ci kik veve hi.”\nKawlgam leh Zogam Zomite kigin ding\n1) Kawlgam in atunga gam thupite neih hoihna nam(3) te lakah khat bek nei hanga, DASSK in kiniam khiat takin Galkap kumpi tawh kam kumkhawm, a ma deihna masak lo in a langnih ( mipi leh galkapte) phattuamna dingin 2008 Constitution tungtawn in nasem in eite aa dingin lametna zingni ong suaksak hi. Hih lungsim puakzia mah bangin Zomiten zong hoihtak in et teh in ciingin , gam leh minam khantohna, Zomite kisap thute ( Interest ) a masak zawk nak uh leh Zomite aa dingin zingni ong suak hak nawnlo ding hi.\n2) Kikhelna tuihual nihna hun danin, Kawlgam makaite’ bulphuh ahi, gamvai, ki ukna vai ah , lampi khatbek tawh pai sawmna pen nusiat hun ta kha ding hi. Kei pawllo te ka gal hi, a thahat zaw ten a thanem te buluh mang uh hi. Hih kawlsuanzia in gam leh minam khantohna lam manawhpih lo in, leinuai ah denna hi. A ki banglo upna, sanna, theihnate sungkhawm in Kawlgam,Zogam aa dingin nasep hun ta hi.\n3) Hih bangin thu leh la khinkhai theihna dingin Pilna, theihna, sinna kisam ahih manin Zomite khempeuh in pilna mah thupi sak pen in , biakna makai, kipawlna makai, minam leh gam makaite mahmah in Zomite pilna lam ah akhantohna ding , a tuntunna ah gen in, mission pi khat in nei hileh, a sawtlo in Zomite in Zogam bek ah hilo in Kawlgam, Vaigam leh leitung mun thupi khempeuh ah makai dingin Pasian in lamsang pelmawh ding hi.\nRef; Kawlgam gamvai tangthu etkik na, U Kyaw Win\nKawlgam gamvai kikhelna (2010,2011,2012), U Kyaw Win\nKawlgam gamvai leh U Ne Win, Dr Mg Mg\nPrevious: Khaici vawh veve\nNext: Pa Khup Suan Dong (Gualnam) hong nusiatna hanga Dahna Pulakna\nZYA pan Zomi Community Development Center khat neihding lunggulh pulaakna


url: =ZOMI'TE LEH MEITEI'TE KIDONA (AD 369-1887) TANGTHU. - Laibu Saal\nHome > Taangthu > ZOMI'TE LEH MEITEI'TE KIDONA (AD 369-1887) TANGTHU.\nZOMI'TE LEH MEITEI'TE KIDONA (AD 369-1887) TANGTHU.\nTakaung khua kumpi Abihrasa a sih ciangin a tapa gol pen Kanrasagyi in a galkapte tawh Takaung khua pan lal khia-in Talawady gun (Chindwin) kantanin Kaletaungnyo ah Zasayu khua a sat hi. Tua khua pan ngitapanadi gun nisuahna lam Kyauhpantaung khua satin a teeng leuleu uh hi. Zasayu khua-ah Shan mi Komandaraja in kumpi a sep hun sung AD 369 kumin Meiteite in Zasayu khua (Bunglung) a sim uh ciangin Zasayu khuapi Teinyin ah a tuah uh hi. AD 416 kumin Komandaraja tapa Sawkantwe leh Mohnyin ukpipa tanu kiteng uh a, tua hun sungin Komandaraja ukpipa, Mohnyin ukpipa leh Pagan ukpipate kipawl khawm uh ahih manin Zasayu khuapi hong minthang mahmah hi.\nKawlgamah Sawmonit in kumpi a sep hun AD 1364 kumin Mohnyin leh Zasayu ukpite kisim uh hi. Sawmonit in tua a kisim ukpite gel simin a zo hi. Tua hun a kipanin Zasayu ukpi gam teng Kawlpi leh Meitei ukpite khutnuai-ah om kawikawi hi. AD 1752 kumin Alaungpaya in Kawlgam kumpi a sep ciangin Meitei gam leh Assam gam teng simin a zo kawikawi hi. Alaungpaya sih AD 1782 ciangin a tapa Budawpaya in kumpi sem a, AD 1813 kumin Meitei gam ukpi dingin Majit Singh koihin, Assam gam ukpi dingin Chandrakan Singh a koih hi. Tua thu Assam mite lungkim lo-in Chandrakan Singh ukpiza pan a kiasak uh hi. Tua thu Budawphaya in a theih ciangin Mahabandola paisak in Chandrakan Singh mah Assam ukpi dingin a koih kiksak hi. Tua hun a kipanin Assam leh Meiteite in Budawphaya kumpi tungah siah a pia uh hi.\nTua hunin England kumpi in India gam sung Siahgam (colony in nei khin a, England kumpi in Meitei mite leh Assam mite huhin Budawphaya siah a demsak hi. AD 1824 kumin England kumpi in Kawlgam hong sim a, Yandabo khua-ah gal kilemna a bawlna uh panin Kawl kumpi in Assam leh Meitei gamsung ki-ukna nawngkai sak theilo ding, tua gamte Kawl kumpi ukna pan suaktasak ding cih thute a hel uh hi.\nTua kilemna lai a bawl uh ciangin Meiteite in nidang hun Meitei gam teng deih kik in, Khampat gam Chindwin gun dong Meitei gam suaksak nuam hi. Tua thu-ah Kawl kumpi lungkim lo ahih manin gamgi enkik dingin AD 1831 kumin Kawl kumpi leh India kumpi tangmi Capt. Grant leh Lt. Pembaton-te Kindat khua-ah thu kikupna a nei uh hi. Tua pan Kale-Kabaw (Kawlpi leh Tamu) gam teng Kawl kumpi ngahsak a, a ki-uk zo nailo gamin ciamteh hi.\nKawl kumpi leh Meiteite gamgi vai a nawngkai hun sungin Tedim khua ah Pu Kam Hau a minthan mahmah hun ahi hi. Tua thu Meitei ukpipa in a zak ciangin "Kam Hau in hong simin ka ukna gam teng hong sut kha ding hi, ka gam hong suhma-in ka sim ding hi" ci-in thu gingsak den hi. Tua hunin Zomite midang ukna ah ki-omlo a, Pu Kam Hau uk lohna gamte-ah zong Zomi hausa ten na uk uh hi.\nAD. 1850 kum ciangin Chandrakirti Singh in Meitei gam ukpi sem a, Zogam sim ding cih thu gingsak hi. Tua ciangin 1834-1850 hun sung Zomite in Meithei gam a hunhunin na sim zel hi. Meitei te teenna Mombe khua leh herraway khuate, Mualpi khua Guite Innpipa Pu Go Khaw Thang leh a pawlte in simin na uk hi. Meitei gam ukpi Chandrakansingh hun sung 1856 kum in Zomite in Meitei gam a sim kik uh hi. 1857 kum chiangin Meitei Ukpipa in Zogam Sim ding mi 1500 hong paisakin hong sim uh a, Meiteite in lel uh ahih manin Meitei gam Political Agent Col. Culloock in "Meitei galkapte meidawi lua uh ahih manin Zomite lel hi". cih thu "Manipur Expedition Against the Kam Hows," 1857 laimai 164-ah ciamteh hi. Hih kikapna pen khatvei kikapna ci-in kiciamteh hi.\n1857 kum Meitei tawh kikapna-ah Tapei leh Tedim kikal galkapte van a puaksak khuate in khua khat ciangin Meitei lutang khat ta hong puak un ci-in Pu Kam Hau in thu a piak bangin Meitei galkapte Meitei van a puaksak khuate in Meitei lutang khat ta pu Kam Hau a puak uh hi. 1859 kum April kha-in Zomite in Meitei gam Shookono khua kiang Hankip khua sim uh a, a khua mei tawh halsak a, mi 15 that in, mi 45 te a neih a lamh teng tawh manin a ciahpih uh hi. Saitual khua simin mei tawh halsak uh ahih manin Meitei Political Agent in , "Aggression by the Sooties Reported in1859," lai sungah Zomite gamtat khengval hi ci-in ciamteh hi. 1856 kum Pu kam Hau in galmai pi a, 1868 kum Pu Kam Hau a sih ciangin Pu Za Tual in galmai a pi hi.\nHih nih vei kikapna tawh kisai in, Meiteite in a lungkim lohna uh Zomite tungah a puak uh ciangin Zomite in "Kong kap nawn kei ding uh hi", ci-in Col Mc. Culloch tungah kiciamna a pia uh hi. 1871 kum ciangin Guite Innpipa Go Khaw Thang in Meitei khua khat a sim kik hi. Tua hunin Lushei Vanhnuailiana-te leh Meiteite Meitei gam Cachal ah a kikap hun laitak hi a, Zomite in Luseite simin mi a thahte sung pan lutang 4, Meiteite a puak uh hi. Tua galmat lutang 4 a puak manun Meiteite in "Zomite pen gal cih ding lah hamsa, pawl cih ding lah hamsa" ci hi, cih thu "Relation between Manipur and Sooties Upto 1871" lai sungah kiciamteh hi.\nTua khit ciangin Meitei ukpi Maharaja in a gam sungah Lushei mi leh Zomite a lut theih loh nadingin gamgi dungah brigadier general Boucher leh galkapte a cingsak hi. Meiteite leh Lusheite kido kik veve uh a, gal kidona pan Meiteite a ciah uh ciangin Guite innpipa Go Khaw Thangte tawh Civu munah kituak kha uh ahih manin Pu Go khaw Thang manin Manipur thong sungah a khum uh hi. Pu Go Khaw Thang in a Tuktum at khia in Pu Za Pau zi, a sanggamnu Ning Vum kiangah a nuaia late tawh a khak hi.\nPu Go Khaw Thangte a kimatna tawh kisai-in Cachar mangpi Mr. Edgar in Zomite in eite hong huh khit ciangin a gal lui uh Lusheite sima pai uh ahih manin Go Khaw Thangte khah kikhuai hi ci-in a gen hangin Maharaja in khah kik nuam lo hi. Pu Go Khaw Thang a khah kiknop loh ciangin Kam Haute in "Kong koihkhong kei ding uh hi." ci-in thu zasak uh hi cih thu Capture of Kam Hau Chief Go Khaw Thang by the Manipur Contingent laimai 166 sungah kiciamteh hi.\nPu Go khaw Thang suahtak theih nading a ngen dingin 1872 April kha-in Kai Khual, Thang Zam, Ling Awi te Meitei gamah pai-a a nget uh ciangin Meiteite in "Kam Hau khut sungah ko Meitei mi sal-a nong matte uh nong piak khit mateng uh Go Khaw Thang hong khah kei nung" a ci uh hi. Kai Khualte a ciah khit uh ciangin Meitei ukpipa in Go Khaw Thang kiangah "Zomite hong simpih le teh kong khah ding hi," ci-in a zol hi. Pu Go Khaw Thang ut lo ahih manin, 1872 kumin a that uh hi. Pu Go Khaw Thang a sih ni-in nisuum, kha awkin valh ahih manin a zi Ciing Pum in ka pasal si ta hi ding hi ci-in, lungzuangin kapkap hi.\nPu Go Khaw Thang a sih ciangin Tedim Ukpi Pu Khaw Cin in, Go Khaw Thang ka gui nading uh Meiteite lutang 100 ka deih hi, a ci hi. Tua ciangin Maharaja in "1872 kum August ciang, Zomite khut sunga om ka mite lakhia-in Zogam ka sim kham ding a, a neih a lamh teng la in a gam ka uk ding hi" a ci hi. Tua bangin thu a gin ciangin India kumpi in kikap kido ding phal lo-in a kham hi.\nKai Khual makai-in mi pawlkhat Meitei gamah pai uh a, saiha khat leh Meitei mi 4 Maharaja a puak hi. Tua tawh kisai Meiteite in Go Khaw Thang tapa Sum Kam khah kik ding leh khah kik loh ding thu kana hong pai hi ding hi ci-in 1872 October kha ciangin ummawh uh hi. Kai Khualte Meitei gama a om sungin Col. Thomson in Meiteite leh Zomite kilem nading deihin hanciam mahmah a,1872 December kha ciangin Kai Khual in Zomite mat Meitei mi 26 a puak kik hi. Tua ciangin Col. Thomson in Meitei mi nong puak zah Zomi 26 ciahpih in ci-in thu a pia hi. 1873 January kha ciangin Kai Khual in Zomite mat Meitei mi 14 a puak to kik hi. Kai Khual kiangah Col. Thomson in "Meitei mite tawh na kilem nading uh thu kong ciamsak nuam hi" a cih ciangin Kai Khual zong a lungkim hi. Tua thu hangin Go Khaw Thang tapa Sum Kam leh Meitei e mat Zomi khempeuh khahkhia uh a, Pu Go khaw Thang guh tawh a ciah sak uh hi.\n1874 october kha sungin Zomite in Meitei gam Kumsol leh Makong khuate simin a khua uh mei tawh a halsak khit uh ciangin leh pasal 170 a thahlup khit uh ciangin numei naupang 78 a ciahpih uh hi. Tua bangin Zomite in a simna in 1831 kum gamgi a kikhen lai-in Zomite tenna Mombe pen Meitei gam hong suak a, tua khua-a teng Zomite a kihawlkhiat man hi ci-in thukan Dr. Brown in a gen hi. Hih kisimna tawh kisai in Maharaja in phu lakhuai hi ci-in a gen ciangin Political Agent in zong lungkimpih a, Assam gam Menzi (Chief Commissoner) in zong a lungkimpih hi. India kumpi in Maharaja kiangah "Na gam sung na dal zawh nadingin a kilawm bangin sem in la, a muanhuai mahmahin sim in" ci-in thu a zasak hi, ci-in "Affairs from 1872-1875 policy to be perused by Manipur towards the Kam Hau" laimai 167 ah kiciamteh hi\nTua bangin India kumpi leh ulian tuamtuamte panpihna a ngah ciangin Maharaja in Zogam (Tedim, Tonzang) sim dingin AD 1875 kumin a galkap 3000 tawh hong kuan suk hi. Amah ki liansak lua mahmah ahih amanin agalkap mite in talin hong zawng suk uh hi. Khaici namkim hong puak suk a, agiahgiah na vuah tua hong puak uh khaicite hong suan pahpah uh uh hi. A do ngam kuamah omlo ahih manin a phak masaksak uh khuate hong lasuk pahpah uh hi. Hong paisuksukin Tonzang gam Tuikhiang khua-ah giahphual hong sat uh hi. Meitei gam pan hong kuan khiat ma-in, Maharaja in Pi Ciin Ngul melhoihna leh saiha tampi a neihna thu Pu Kam Hau sal taisuah Meitei mi Ebuasah tung pan na thei khin hi. Tuikhiang hong tun uh ciangin Pi Ciin Ngul a luppih masa ding leh saihate a tang ding kiseh khol uh cih thu a kizak ciangin Pi Ciin Ngul in a nuaia la na phuak hi\n(a) Zang huisa leh lia ka sakduang, do tan sabang hawm ci\n(b) A lawm nam aw gual aw e, na awi nam zin aw e.” a ci hi.\nA giah na peuh vuah hong puak suk uh Khaici Be, Meitei, leh singnon tuamtuam hong suan suk pahpah uh ahih manin Tua hun akipan, Be, Tangkun, Bal, cihte ei Zomite in ki thei pan suak hi. Tua gal simna dingah Taksatte Ngulngam akici pa makai dingin hong koih uh a, Tua pa in zomite’ kiangah: “Tedim mite aw hong lut un, sum tawh sial tawh hong lut un, ka Lengmapa uh kuama zawh theih ding ci hilo hi. Meihol vive sai-in nei a, ama utna peuhah pai thei hi. Thau-in nong kap uh hangin na thau sung vuah tui hong ki vung dinga, nangkhau hong lengin na khut uh thakhatin hensa-in om ding hi.” Ci-in kiko den hi.\nMeitei galkapte Muanheng zangah kahto-in kiphual hi, cih thu a kitheih ciangin Tedim khua mite leh Sihzang mite gal cialin tuate a tun uh ciangin, Pu Za Tual in Sial khat a gawh hi. Hih hun laitakin Pu Kamhau si khin ahih manin Pu Zatual vaihawmin om hi. Mualbem khua a om Zapau leh Saizang khua a om Gawhpaute zong apawl agual tawh hong pai uh a, Tedim Kamhau’ innpi-ah vaihawmna hong nei uh hi. Tuikhiang panin hong pai khia uh a, Nakzang phualpi-in hong nei hi. Nakzang panin hongpai khia leuleu-in Tuikawi zangah giahphual hong sat uh hi. Tua pan hong pai khia leuleu-in, Mawngken gam Mangcin mual leh, Suangsuang kikal teng giah phualin hong nei uh hi.\nTedimte numei naupang teng Mualbemah hong koih suk khit uh ciangin hih bangin vaihawmna pi khat hong nei uh a, “Bangbang hi leh sih leh sih man leh man khatvei peuhmah kap photphot dih ni, Ih thaulawngah tui hong ki vung takpi mah hiam, nangkhau hong leng takpi mah hiam, sin limlim dih ni, tua banga ih thaulawngah tui hong kivun a, nangkhau hong len leh lut lel ni,:” ci-in khensatna hong nei uh hi.\nTua hun laitakin Suangsuang nuai a luangsuk, Khuadai luipi dawnlui akici, Thangzang paitohna lam gei mualdungah galpanna to-in, gap panna phualpi bawl uh hi. Ni 19-2-1875 ni a kipan ni sagih sung, kido dingin kipang tuak uh a, a kikap masa ngam omlo uh hi.\nZomite in zong galte in mi tam hong sa-in, hong kihtak nading ci-in ciimtangmual leh Leitawhtan mualdunga om Taaksing maite leu-in nitak simin halkuang zel uh hi. Meiteite’ kiangah "Nong kap uh leh ka thopi um uh ka hong ding uh a, ka thote uh kong petsak ding uh hi, ka khuasiam un hong panpih ding hi" ci-in thu a khah uh hi. Meitei galkapte phualpi tengah Vaka tampi om a, tuate a ham ciangin "Tak, tapa" ci a, a ham Meiteite in "Zomite siam in Ka pa tapa" ci hi, ci-in Meitei galkapte a lau pian pah uh hi.\nTua bangin kuamah kikap ngam lo-in a om uh a sauvei ciangin Pu Za tual leh Pu Eng Tuangte in Meiteite a etsim uh leh Meitei galkap Mangpa Suangsuang tunga galvil a om, a muh ciangin Pu Za Tual in "Ka van sangdim biak, sangnel saitaak ka biak, Nipi khapi in na thei in, Saipi, Zangsial, Dokhen ka thahna, ka thau lawng in na thei in" ci-in minsial kawmin Saheimual pan a kap leh Meitei galkap Mangpa kha-in guitui sung a kidenna hi. Galkap Mangpa a kaplupna tawh kisai-in Pu za Tual in a nuai a la na phuak hi.\n(a) Hang kisa-a sakciang Teimei, Keimah bang hang phuk ing e\n(b) Keimah bang hang phuk ing e, Gun lui-ah nang bang diang e.”\nNangkhau lah lenglo, thau kuangah tui a kivun loh ciangin Meitei in hong khemna uh hi, ci-in zingsang tungin lawptakin, galphawng dingin Mualbem, Saizang, leh Tedim sung panin pasal lum leh tei tawi thei peuhmah in va delh huanpah uh a, a galkap mangpa lah si khin ta ahih manin, Meitei te’n do ngam vet nawnlo-in atai mang uh hi. A taina-ah tuunpi kua sikkha ahih manin Tuunpi in a deh hi. Tua ciangin Zomite in a Thopi uh hong khah uh ci-in a lau semsem uh hi. Leeng Mangpa kizawnna Taal leh van tampi nusia-in taimang uh a, Meitei gun a tun uh ciangin gunpi kawn tawh a kantan uh hi. Lau lua-in kawn tungah a lomlomin pai uh ahih manin guntui sungah kia a, a si leh Zomite thahlup 2000 bang pha a, 1000 bang bek Meitei gam tung kik thei hi. Hih Kikapna-ah Zomite in Meiteite’ thau 287 ngahkhia uh a, Meitei galkapte Tapei lui dong notto suak uh hi.\nTua khit ciangin Meiteite leh Zomite kizopna sia semsem a, Zomi nih Meitei gam Mugeah khua-ah pai-in Ukpipa Bomyam kiangah Meitei mi kimante hong la in ci-in a zol khem hi. Bomyam in a kikhem lam thei kha lo-in a mite nih tawh na pai pah uh a, Zogam a tun uh ciangin Kai Khual leh a pawlte in na kap uh hi. Adangte kap lum thei napi, Bomyam a kap uh ciang a thau suak thei lo ahih manin amah a suakta hi.\nTua hun laitakin Lushei gamah Mautam kial hong tung a, Lushei gam a teng Vaiphei mite’ gilkial dangtakna thu a zak ciangun midang sang hilo, ei mau u leh naute vive mah ahih manin huh leng hoih ding hi,” ci-in Tedim, Saizang, Mualbem, Sihzang, vaihawmin, pi uh a, Vaipheite a khua ciat vuah teng sak uh hi. Sialkal mite, Vaipheite Tedim hong tun uh ciangin patkol leh muiphei bawl thei uh ahih manin tua hun akipan Tedim gamah, nikten peunsilh a beisa sangin ahoih zaw kinei zo zaw deuh pan hi.\n1877 May kha-in Zomite in Meitei khua khat na sim leuleu uh a, mi 22 a that lum uh hi. Tua banga a simna un Meitei gam a om Kuki mite in Zomite a sim manin a thuh kikna uh ahi hi. 1878 kum ciangin Zomite in galkap tampi tawh Kalichai vuam (Kule-valley) sim uh a, Col. Johnston in Zomite kiangah kilem nading thu gen nuam ahih hangin Zomite a sam dingin Zogamah kuamah pai ngam lo hi, cih thu "further Kam Hau raids on Manipur territory" laimai 170 ah kiciamteh hi.\n1877-78 kumin Zomite inn 2000 bang Meitei gamah lal to uh a, tua mite Maharaja in Meitei gam nitumna khanglam Moirang khua kiangah a tengsak hi. Tua a ten sakna tawh kisai-in Col. Johnston in "Kam Hau mite hi bangin Meitei gam a hong tennop uh ei adingin thu hoih hi" cih thu "Migration of the Sooties into Manipur" laimai 187 ah kiciamteh hi. Zomite in Kawlte tung pan a ngah thauvui thautang leh thau tampi nei uh a, Zogam sungah a tha khauh mahmah galkap tul 2 bang om a, 75% bangin thau nei ding hi, cih thu "The North East Frontier og Bengal" laimai 163 ah na ciamteh hi.\nTua khit Meiteite in Go Mang (Guite) leh Thang Gote manin Phaipi thong sungah a koih hi. Tua thu Pu Za Tual in a theih ciangin tuate honkhia dingin a pai hi. Tuivai lui-ah giahphual satin, Maharaja kiangah "Na mi matte hong puak in" ci-in kamtai a sawl hi. Maharaja in Pu Za Tual kiangah "Nong zawhsa ka hih uh teh Phaitualah hong pai in" ci-in a samsak hi. Pu Za Tual pai nuam lo ahih manin Maharaja in a mi matte gel puaksukin, Pu Za Tual 1872 kumin sial khat a gawh hi. Tuate a hotkhiatna tawh kisai-in Pu Za Tual in a nuaia late a phuak hi.\n(a) Phung ka nuai nan, gual ka nuai nan ka tong nemsak zel ing\n(b) Phaitu a henkol khai te zong luai nau bang sut zal ing e.\nMeiteite in Pu Za Tual a sial gawhna mun ciaptehna-in suangtungah lai atin lei sungah a phum uh hi. England kumpi in hong uk hun 1894 kum January leh February kha sung Mr. Carey in India leh Kawlgam gamgi hong khensak ciangin Meitei mite in tua suang kiphum phongkhia-in, "Hih mun ka gamgi uh hi" ci-in a gen uh bangin tu dongin gamgi kip suak hi. Tuivai lui pen Pu Za Tual leh Maharaja galkhenna ci-in ki ciamteh hi.\n1. Go Khawthang leh Meitei Raja:\nA tung a ih gensa mah bangin 1821 kumin Tedim khua-ah Go Khawthang a suak hi. A gol ciangin apa Mangsum tawh hawm leh genna-ah kamkum khawm thei a hih manin, Mualpi khua atun khit uh Mangsum a sih khit ciangin, apa’ za leh gamh a luah hi. Hawm leh gen siam ahih manin a khua atui in zong a zahtak hi. A gol ciangin Losau Guite innpite’ tanu Cingpam a zi dingin apa in a pi sak hi. Apa’ sih khit ciangin Mualpi khua-ah hausa sem a, tua hun laitak mahin Mualbemah asanggam nu’ pasal Sukte Zapau leh atate, gal leh sa-ah minthang uh a, Sihzang gamah Khuppau leh atapa Khaikam, Saizang khua-ah Sukte Gawhpau leh atapa Thuamthawng, Tedim khua-ah Kamhau leh atapa Khuacinte, gal leh sa-ah a minthang mahmah uh hi.\n2. Meiteite in Tedim gam sim dingin zawn:\nTua hun laitakin gal leh sa a minthang mun tuamtuamah tampi om hi. Tua bang hun laitakin Meitei lengmangpa’ kiangah a gam mite in, “Paihte in hong simin hong that den uh hi,” ci-in a ko uh hi. Tua thu’ hangin Meiteite in Paihte hong sim sawm hi. A hi zongin Mualpi khua simlo-in pawl dingin a zawt sawm uh hi. Mualpi a tun ma-in kamtai sawl a, “Paihte makai pipa aw, Tedim khua a teng Sukte va sim ni,” ci-in kam nem tawh zolin a pawl bawl uh hi. Bang hang hiam cih leh Mualpi pen kulh tawh muanhuai takin ki umin gal panna hoih takin kibawl ahih manin zawh ngaplo uh hi. Tua ciangin Go Khawthang in, “Tedim a om mite pen ka sanggamte vive uh a hih manin ka sim ngei kei ding uh hi,” ci-in kamtaite a ciah kik sak hi. Meiteite paisuk suak uh a, Tedim khua a kigal muhna mun nangcin mual dungah pang uh hi.\n3. Go Khawthang clothe munpi-ah hawh:\nTedim gamah mi minthang a tam zui-in khat leh khat gal leh sa-in kido uh a, tua banga gal leh sa a tam ciangin Go Khawthang’ zi Cingpam in apasal’ kiangah, “Mallam a ih sanggamte tawh ih om napeuhah omkhawm thei le hang ut hang, amau ong ciah suk kei ding uh leh ei kikhin to ni,” ci-in gen zelzel hi. Tua ciangin Go Khawthang in zong apai ciangin bangmah buaina a om loh nadingin Lunvum palai-in nei a, Meitei lengmangpa’ gei-ah saiha khat leh, sumeng kuang khat a pia kholsak hi.\nNi khat ni ciangin Go Khawngthang in a galkapte tawh a thau neih teng kengin, a zin khia hi. Ni khat a pai khit uh ciangin a zan giahna panun amang uh sia-in lungnuam lopipi-in apai uh leh, Lampi-ah gulpi vom khat in lam na khakin, aki khung henhan takpi hi. A tonpih uh Thahdo pasal khat in, “Pu aw, gulpi lamkhak ih tuah ciangin ih kamsia thei hi, ciah kik mai ni,” a ci hi,. Ahih hangin Go Khawthang ki pasal sakin pasal khualzin tupna tunglo a ciah kik ding pasal vai salo a hih manin, pai teitei uh a clothe munpi Losau innpi a va tung uh hi. Go Khawthang in a zinna vai teng kuppih pah hi. Innpipa pen sim gam a asanggamte zuan a atai loh nadingin Meitei mangpa in thau lawng 12 tawh na kho khol khin zo a hih manin sim gam zuat ding a ut kei hi.\n4. Go Khawthang Meitei Mangpa in man:\nClothe munpi panin a ciah kik ciangin Thanbungah Meitei lengpa tawh akituak uh hi. Guite pawl in a letsong puak uh muangin bangmah hong cih ken teh, ci-in a va nai uh hi. A mau’ lametna bang lo uh a, Meiteite in a na mat bawl pah uh hi. A hi zongin zol bawl uh a, gal ih simkhawm ding hi, ih thautang a kibat kei leh galsimna-ah haksatna om kha ding ahih manin na thaute uh hong ap phot un,”a ci hi. Go Khawthang ten zong um uh a a ap takpi uh hi. Guite’ thau teng a et uh ciangin meiteite’ min vive na ki gelh a hih manin a matnop tha uh suak semsemin, Go Khawthang sikkol a bulh pah uh hi. A naupa Kamlian leh Dong ai zong amat bawl pah uh hi.\n5. A thong kiatna:\nThanbung panin pai khiatpih pah uh a, thong sungah a unau-un a khum uh hi. Go Khawthang in a mite’ kiangah, “A cimawh hi khin hang in a tai theite na tai unla, ih omzia teng inn lamte na zasak un,” ci-in a vaikhak hi. Meiteite in a sam tuktum tansakin tua sam Go Khawthang in hoihtakin henin amite pia a, “Hih ka sam inn lamte na piak sak un,” ci-in la a phuak hi:-\nNi tumin zanglai-ah nilim sung dildial a muh ciangin, alawmte nih kiangah la gen a,”\n(a) Sunni tum e, zanglei sawl bang mial ta e, lawm aw tun siang lam ih zong mawh ding bange\n(b) Tuklu besam zua tawh bang sem zo hange, lal hen zatam tuai lian aw na sial nam aw,\nA lawmnu’ phuah:\n(a) A tui pianna van simnuai suang dang nuai pan, ngaih zalna galin hong don dih ve ninge,\n(b) Henkol khaina sing nenah suangdang nuai pan sunni vontawi tang gual kumkhua kheng lange,” a ci hi.\nThong panin a taikhia pawl khatte suakta uh a inn a tun uh ciangin hih bangin la na phuak uh hi.:-\n(a) Pham khial gualtong sang inge to inn vumah zatam gil al bang amang ta ding di hi e,\n(b) Khua mual tulta kai lel a, zangva tong luang to inn vum pan zatam thamna mel nong muh sak hiam ci’nge,” a ci hi.\nTua zawh ciangin mitei pawl khat paisakin Meitei lengpa kiangah, “Lengpa aw,nong hehpihna-in ka pu uh hong khahkhia kik hoh in, saiha leh sumeng kuang khat hong pia buang hilo ka hi uh hiam,” ci a a va thum uh leh Lengmangpa in, “No uiha leh no va-ak kuang ke’n thei kha ngei ke’ng,” na ci hi. Tua ciangin Lunvum in hong piak saklo hi ding hi ci-in a kan uh leh, na pialo takpi a, heh mahmah uh ahih manin Lunvum sim pahin that uh a angawng tannin a ai uh hi.\n6. Go Khawthang’ sihna:\nGo Khawthang thong sung panin a sih khit ciangin Meitei lengmangpa in thu zasak pah a, “Na ukpipa uh si hi, a luang na deih uh leh hong la un,” ci-in a avai khak hi. Tua ciangin a luang la uh a, Churachandpur (Lamka) khuapi sung salvation Army biakinn gei Manipur Ex-Servicement inn pan ni suahna lamah kivui hi. A u anaute in mual suang bawl sak uh a, akhut leh akhe sikkol bulhin kisuai hi. Hih mualsuang a nutsiat ding ciangun la phuah uh a:-\n(a) Phung maang va bang na tuanna zang lei dawhtam melin mu’enge,\n(b) Pheipung suan lai nem ing e, zinlai lak loh lamtui lunmang zanggamah vai tham aw e.\n(a) Lun na duan zil ih gam zangah ciaulum suangin po hi e,\n(b) Namcih in lam bang vel hen aw, henkol khai a lawm nam aw,” a ci hi.\nGo Khawthang si hi cih thu a kizak hun khat lai-in, ni mialin khimzing ding bangin leisung ganhing neute, khuangbaite khuag kelkel uh a, lungzuan huai mahmah hi. Tawl khat khit ciangin ni dawkin a tang kik hi. Tua ni-in Go Khawthang’ zi Cingpam in alunglenna la sa-in:-\nKhimzin ma nisut laitakin nisum a Mualpi khuate in tuni-in thu lamdang khat piang ding hi,” a ci uh hi. Bang hang hiam cih leh tua hun laitakin mite in, “Guite innpi asih ciangin nisum hi,” ci-in a ciamteh uh hi. Tua tawh kizui in ih neu lai-in zong ni a sum ciangin, “Ni sum e,kha sum e, hausa si vak mang si vak,” ci-in naupang la-in kisa-in innka-ah ih awng luailuai thei hi. Go Khawthang’ sih ni-in Mualpi khuate in zong la na phuak uh a:-\nGo Khawthang’ sih ni-in Phaipi khua tungah nidang a aham ngeilo vasa khat ham thei zel hi. Tua vasa in, “Ama” a cih ciangin mi khat si a, “Mama” a cih ciangin mi 4 si hi. Tua ciangin Meitei lengpa zong patau-in Ningtho Go Khawthang ih biak kei leh den ciangin agau ih thuak zo kei ding hi,” ci-in a mualsuang gei-ah mawng khat suanin tua mualsuang bia uh a, “Awa lal Ningtho Hanuman Meitei Ngakpa” ci-in minlawh uh hi.\nMeitei panin Sumkam inn a tun kik ciangin, a pa’ hawm leh gen zomin a vaihawm hi. Apa’ suahtak nadingin Meitei lengpa’ kiangah tam veipi a thumthum hangin ngah zolo hi. Hih thu’ hangin Meiteite’ kiangah phulak asawm gige hi. Thauvui, thautang kigingin khuakhat khit khua khat abanbanin va sim kawikawi a, mun tuamtuam a zo hi. Tua banga gual azawh ciangin hih bangin la na phuak hi,:-\n(a) Lung ka hehna zang leitung teng kaih bi bang zial nuam inge,\n(b) Kaih bi bang zial zo inge, malo bang hial zo inge,\n(a) Ka thah khua hong en ve vua khuakim gual aw, zanglei dawh ka tam hi e,\n(b) Zanglei dawh tam tungah aw, sumlu bing bang khai inge\n(a) Henkol khaina zanglei dawhtam gual aw bel bang vel veh aw,\n(b) Gual aw bel bang vel ve aw, zanglei dawhtam lung ka hehna khuamual tulta nahneu dawnah zang sunni ka awi sake,” a ci hi.\n7. Mualpi khua nusia:\nSumkam te in Mualpi khua a nutsiat ding uh ciangin gal panna kulhpite susia uh a, a tuinekte uh lei vukin a ci khukte uh vuk uh hi. Tua hunin Mualpi khua inn 400 pha a, a vek vua thakhat a a din khiat uh pen alamdang a kigen thu khat a hi hi. Tua banga Mualpi khua anusiat uh ciangin, Sumkam’ nu Cingpam in hih bangin la na phuak hi:-\n(a) Khuamual lum suang cialsuan dawhtam tungah e, kiang kamkei va bang tuanna,\n(b) Sang leh lal mang va bang tuanna geltui bang sai ding aw e,\n(a) Pupa saisat khua minthang aw, ngailo bangin tuang nu sia’nge,\n(b) Vangla zua sel ningzu gel cing kopin mu bang ngai na’nge,” a ci hi.\n8. Tonglawnah Sumkam:\nMualpi khua panin Mal gam zuan dinga Meitei lengpa’ tungah phalna a nget laitakin Meitei lengpa in, “Kamhau’ lutang nong puak kei uh leh kong phal kei ding hi,” ci-in na ngen ahihmanin Tonglawn a tun uh ciangin a sila nu uh thatin, “Kamhau lutang kong puak uh hi,” ci-in a sila nu’ lutang a va pia tangial sam uh hi.\n9. Sumkam leh Meitei lengpa kilem:\n1874 March kha sungin Sumkam Meitei lengpa kiangah pai-in kilemna bawl uh hi. Tua bang a a kilem uh ciangin, Meitei lengpa in zong Go Khawthang tawh a mat khop uh saltang lai teng a ciah sak hi. Asite’ guh sia zong phong kiksak a, amin ciat tawh a ciaptehna bangin puan tawh a tun uh hi. Tua banah thau, teipi, Namsau, Thalpi, leh Lumte zong a pia kik hi. Khuttawi letsong zong pia a tuate in:- Nai, Khainiang, Temtep, Sahang puan, dak, zamte, ahi hi. Khua tuamtuam pan a pai hausa dangte zong letsong khat tek pia a Sumkam in Saiha khat tawh lungdam a thuk hi. Tua bangin guhsia dang teng a ngah khit ciangin Lamka a ki phum Go Khawthang’ luang zong phongkik uh a, a guhsia a pua uh hi. Tonglawn a tunpih ciangin Cingpam in a kahla-in:-\n(a) Ka kiang pa aw dingdiang aw e, zang kam no bang eng aw e,\n(b) Zang kam no bang eng aw e, bazalin huai ve ning e,” a ci hi.\nSumkam ing zong la na phuak a:-\n(a) Zang lei tuan ngil kei hinge, sumlu vai puanin pua’nge,\n(b) Sumlu vai puanin pua’nge gual aw na tai kim nam aw,\n(a) Kimpih sai bang satna munah zua thang kiaklou suak aw e,\n(b) Tu a ngaihsial ih banna aw, ka zua lal nawh na hi e,” a ci hi.\nTonglawnah sawt veipi a om khit uh ciangin cina luna-in tampi om uh hi. Tua ciangin Sumkam in hih Tonglawn mite pen ih pu ih pa in dawisiam, bumsiam,a a na gen uh a hih manin hong bum uh hi ding hi, ci-in lal khia leuleu uh a, Siingtam khua a tung uh hi. Tua khua-ah a om sungin kialpi tung a, annek tuidawn haksa lua ahih manin Sialbu khua-ah a kisuan leuleu uh hi. Sumkam pen Sialbu khua-ah si a, tapasal 1. Thangpau, 2. Lian Khawzam, 3. Lian Khawsum a nei hi.\nGuite tangthu tampi om lai hi ta leh, a thupi zaw deuh teng kanin ka tei khiat ahi hi. A kicingin Guite khang tangthu sungah et theih dingin om hi.\nHistory of Guite\nMimal Taangthu Piankhiatna Taangthu\nItem Reviewed: ZOMI'TE LEH MEITEI'TE KIDONA (AD 369-1887) TANGTHU. Description: Rating: 5 Reviewed By: Cinpu Zomi


url: =Tu' kal sunga hun ngah peuh sim zel ding\nZomi sungah laibu bawl tam pen leh thugen siam Rev. Job Thawngno inn ah May kha 2005 kum in ka hawh leh a inn min Van Daitui cih na kitaak velval hi. Siapa in a innmin dingin van daitui a teel ka ngaihsut kikkik ciangin gennop tampi nei dingin ka um hi. Pasian tung panin thu manpha, neih leh lam, leh zi manpha manpia-loin a saanna mun ahih man hiam, ahih kei leh Pasian in Ama thu siapa tungah van daitui kiat hunin a kiatsak na mun hi kha ding hi. Ei zong i nuntakna ah van daitui kisam vive ihi uh hi. Tuni in Lai Siangtho sungah van daitui kigenna tam lo kikum leng ci-in ka ngaihsun hi.\nVan daitui hong pian theihna dingin khuavot leh tuikhu kisam hi. Israel tuipi tawh kinaih ahih manin tuikhu kingah in, sun hun sungin khua a lum mahmah hangin zan hunin khua hun kikhekin votpah hi. Tua ciangin tuikhu van lam kahto in huihvot tawh hong kinawk khak ciangin daitui hong piang hi. Hih daituite singkung leh lopate adingin nuntakna naak ahi hi.\nVan Daitui manphatna: Israelgamah April panin October kha dong guahzu lo hi. Nipi hun sungin van daitui omlo hileh singkung leh lopate pan khaigah bangmah kingahlo ding hi. November panin March kha dong guahtui ngah uh hi. Guah leh daitui omna gamte gam hoih ahi hi. Syria gamkeu, Jordan gam leh Sinai mual naih dong guah a ngahloh hangun a kicingin daitui a ngah manun singkung lopa om thei hi. Zomite tenna gamte guahtui tamna gam ahih manin van daitui bangzah manpha hiam cih i ngaihsun kha kei hi. Guahtui tawmna gamah daitui a ngah uh leh lo leh huan bawl thei uh hi.\nVan Daitui Lai Siangtho in a genzia: Lai Siangtho ah daitui leh guahtui kizangkhawm koikoi a, tua mah bangin guah a kicihna mun leh daitui a kicihna mun kinaih mahmah cih theih kholh ding deihhuai hi. Akizatna leh a tehpihte theisiam leng van daitui i pahtakna lianzaw kaan dingin ka um hi. Tua mah bangin thungetna i neih ciang zong van daitui i lu tungah hong kiat dingkilim ngetzaw ding hi. Tuate sung panin pawlkhat en ni:\n(1) Thupha ngahna lim hi: “Pasian in na tungah vantung daitui hong pia henla, nalote hoihsak ta hen. An leh leenggahzu tampi hong pia ta hen” (Pian 27:28). “Tua ciangin a omlai Israel mite pen Topa in minam tampite-a' dingin a piak, lopate a nosak zing daitui, lopate a khangsak guahtui a bang ding uh hi. Amaute in mihingte muan'in neiloin Pasian bek a muang ding uh hi” (Mikah 5:7). “Tua ahih ciangin Israel mite lungmuangin om ding uh hi. Jakob suante bek an leh leenggahzu gamah om hi. Hi taktak hi, a vantungte in daitui hong khiatsuk hi. Israel aw, mi nuamsa na hi hi. Nang hong kihuhna lum leh na gualzawhna lum leh na gualzawhna namsau ahi Topa in nang banga a hotkhiat mi kua om ahi hiam? (Thuh 33:28).\n(2) Israelte adingin thupi mahmah hi: “Gam keuna muna guahzu bangin Israel mite tungah nuntakna guah ka hi ding hi. Pak bangin amaute palh ding uh a,Lebanon gama singkungte bangin zung thuk khakin a kip ding uh hi” (Hosea 14:5). Hih lai a guah kici daitui ci-in zong kilet thei hi. Pasian in, “Israel mite adingin nuntakna daitui bang ka hi hi,” ci hi. Pasian amau adingin daitui, guahtui bangin amau tungah zu hi. Manna ann zong daitui tawh kia khawmsak hi. “Zingsang ciangin giahphual kiimah daitui kia hi” (Pai16:13). “Zanin giahphual tungah daitui a kiat ciangin manna tawh kia khawm hi” (Gam 11:9).\n(3) Thathak ngahna lim hi: Daitui in a vul ningniang lopate a nosuahsak bangin Lai Siangtho sungah thathak ngahna thu na gen hi. “Ka thuhilhte guahmal bangin zu-in, ka thugente daitui bangin kia hen la, lo-ngek tunga guah phin leh ankung tunga guahzu bang ta hen” (Thuh 32:2). “Topa in kei tungah, ‘Nitaang sunga nisa silsel, anlak nisat hun sunga meiizun bangin,’ ka omna panin daitakin ka en ding hi,” (Isai 18:4) ci hi. Hih lai a “meiizun” kici pen daitui cihna hi. Topa in anlak hun a nisat laitak, daitui bangin Ama deihsakna tawh anla mite thathak pia ding hi. Solomon in zong ki-it kingaihna vai-ah thathak ngahna hi bangin gen hi. “Ka lup hangin ka lungsim ihmulo a, ka ngaihno in kakong hong kiuh ka za hi. Itluat ngaihno ka lungtup aw, kei hong tumsak in. Ka lu tungah daingo kia a, meiizun in ka sam kawtsak hi” (Solomon La 5:2). “Nangma mihonte mual siangtho tungah na makaih ciangin, utna lungsim tawh na mite hong kipia ding uh hi. Daitui bangin zingsangin na khangnona nangma tungah hong tung ding hi” (Late 110:3).\n(4) Cipha suan leh khak hoih neihna lim hi: “Pasian in na tungah vantung daitui hong pia hen la, na lote hoihsak ta hen” (Pian 27:28). Hih lai a lote hoihsak kici in suan leh khak hoih neihna lam genna hi. “Topa in ama leitang, tunglamah a om vantung letsong hoihpente, leh nuai-a om a thuk nate tawh” (Thuh 33:13), vantung letsong hoihpente leh daitui tawh,” ci a leh ding hi. Israelte Moses in thupha a piak tawpna ah, “Vantung letsong hoihpente leh daitui tawh,” ci-in thupha na pia hi. Ei theih siam dingin gen ding hileng, Pasian in vantung panin thupha namcin leh suan leh khak cipha sapha in hong bawl hen cih tawh kibang ding hi. “Lungnuam takin lokho singpua-in nuam a sa ding uh hi. Lengguite gahpha ding a, guah tampi zu-in lo-ah an tampi piang ding a, a suaktalai ka minamte tungah hih bang thupha khempeuh ka tungsak ding hi” (Zech 8:12).\n(5) Van daitui ngah loh pen hamsiatna in kingaihsun hi: “Tua ciangin a pa Isaac in, ‘En in, leitung pana piang an leh lenggahzu na nei kei ding a, na lo-a' dingin vantung daituite na ngah kei ding hi’” (Pian 27:39). Esau in a pa tung panin thupha hilo in hamsiatna ngah hi. “No Gilboa mualte aw, daitui ahi a, guahtui ahi zongin, na tung uhah omsak kei un. Tui thukpi kilok zong omsak kei un! Banghang hiam cih leh a vanglianpa' lum nin a, Saul' lum, sathau kinuhlo hi” (II.Sam1:21). Kumpi David in Saul leh a tapa Jonathan sihna mual Gilboa a hamsiatna la hi. Kumpi Ahab in Israel mite Baal milim biakna lamah a paipih manin Pasian hamsiatna guahtui leh daitui ngah loh ding thu hih bangin kamsang Elijah in pulak hi, “Tu-in Gilead gamsung Tishbe khua panin Tishbe mi Elijah in Ahab kiangah, “A mai-ah ka din'na Israel Pasian,Topa a nungta ahih mah bangin keima thu tawh loin daitui ahi a, guah ahi zongin hong tung ding kumte sungah omlo ding hi” (I. Kum 17:1).\nKamsang Haggai in Pasian thupha a ngahlo Israel mite kiangah biakinn lam kik ding a thupi bawlloh manun hamsiatna a thuak uh hih bangin gen hi. “An hau dingin na kilamet uh hangin tawmcik bek na nei uh hi. Na neihsunte nangawn uh inn na tunpih uh hangin kong mutkhiatsak mang khin hi. Bang hangin tuacih ka hi hiam? Note khempeuh, nomau' inn ding ciat lamin na manlah uh a, ka biakinn a siapi-in na koihdakna hang uh ahi hi. Tua thu hangin guah zulo a, leitang panin bangmah khangkhia zolo hi. Keimah in gamsung teng, mualtung khempeuh, leitang pana a piang kung khempeuh, mihing, ganhing, leh mite' nasepna khempeuhah keuna ka tungsak hi,” (Hag 1:9-11).\n(6) Mi honpi genna in zong kizang hi: “Tua ciangin amah i muhna mun khat peuhpeuhah theihkholh lohin i hihgawp ding hi. Amah leh amah tawh a om mi khempeuh khat zong kisitlo ding hi,” (II Sam17:12). Hih bangin zong kilet thei hi, “Tua ciangin amah i muhna mun khat peuhpeuhah theihkholh lohin van daitui kia bangin amau tungah i hihgawp ding hi. Amah leh amah tawh a om mi khempeuh khat zong kisitlo ding.” Kumpi David in a tapa Absolom kiang panin a taikhiat ciangin Hushai in Absolom kiangah, “Na pa David leh a tonpih mi honte tungah van daitui kiat bangin i satgawp ding hi,” ci hi. “Nangma mihonte mual siangtho tungah na makaih ciangin, utna lungsim tawh na mite hong kipia ding uh hi. Daitui bangin zingsangin na khangnona nangma tungah hong tung ding hi” (Late 110:3). Hih lai ah mi honpi leh daitui kigenkhawm hi.\n(7) Kithutuakna leh sanggam bangin ki-itna lim hi: “Tua pen Zion mualte tungah a kia, Hermon mual pana hong piang daitui tawh kibang hi. Banghang hiam cihleh Topa in nuntak tawntungna thupha tua munah a pia hi,” (Late 133:3). Late 133 sungah sanggam bangin mite a tutkhop uh ciangin a hoihna nam nih in gen hi. Khatna, sathautawh tehkak hi. “Tua pen a puan ngawng tungah Aaron khamul kaisuk zui-in a lu tung panin a taaksuk sathau manpha tawh kibang hi,” (Aneu 2). Sathau a lutung panin taaksuk hi. Lu tungah sathau kinilhsak ciangin kumpi ding, kamsang ding, hamphatna lim ahi hi. Nihna, daitui tawh kitehkak hi. “Tua pen Zion mualte tungah a kia, Hermon mual pana hong piang daitui tawh kibang hi,” (Aneu 3). Tua banga sanggam khat bangin kithutuakna tawh mite a gamtat uh ciangin Pasian deihsakna maipha daitui bangin ngah uh hi, “Kumpipa hehna humpinelkai hawk bangin lauhuai a, ama pahtakna lopa tunga daitui taak bangin deihhuai hi,” (Pau 19:12).\n(8) Kipiakna kiplo, kikhel themthum genna lim hi: “Israel leh Judah aw, note bang hong cih thei nawn ding ka hi hiam? Note' hong itna pen zingsang meiilum bangin thengpak a, a mangthangpak daitui tawh kibang lel hi,” (Hosea 6:4). Pasian tungah na kipiakna kiplo kikhel pahpah na hih leh daitui hanga kawt lopate keu kikpah tawh na kibang hi. Tua bang bek a kipia Israel mite Pasian in daitui keupah tawh na tehkak hi. Efraim mite tungah Pasian in ama deihsakna tawh a kep hangin milim bia teitei uh hi. Amau kipumpiakna zong daitui keupah tawh kibang hi: “Tua hinapi-in amaute khialthuah semsem uh a, a biak ding uh milim a bawl uh hi. Amau' ngunte milimin bawl uh a, hoihtakin khutsiamte a bawlsak uh hi. Tua ciangin, “Hihte tungah biakna pia un,” a ci uh hi. Mihing in milim bia-in nam tazen uh hi. Tua ciangin amaute pen zingsanga kaai meiilum, a maimangpak daitui, ancilna panin huih in a letkhiat ansi, meikhu suahna-a a pai meikhu bangin a maimang ding uh hi,” (Hosea 13:2-3).\n(9) Thawhkikna lim hi: “Nangma mi a sisate hingkik ding uh a, amau' pumpi thokik ding hi. Han sungah a lum mite aw, tho-in lungdamin la sa un! Banghang hiam cihleh zing daitui in leitung a nosakkik bangin sawtpi-a a sisa mite Topa in hingkiksak ding hi,” (Isai 26:19). Sihna panin mi siangthote a thokiksak ding Pasian vangliatna daitui tawh kitehkak hi. Pasian daitui in guh bek tawh a om nuntakna pumpi hong pia kik ding hi. Hih thu hangin Job in sihna panin thokik ding ahih leh Pasian a muh ding hi bangin gen hi: “Ahi zongin a tawpna-ah kei hong pan'pih ding a nungta tawntung khat vantungah a omna thu ka thei hi. Natna in ka vun a nektum khit hangin, hih ka pumpi mahmah tawh Pasian ka mu ding hi. Keima mit teekteek tawh amah ka mu ding a, amah in kei hong khualmi etlo ding hi. Ka lungsim in a lunggulh hi,” (Job 19:25-27).\n(10) Cih theihna khantohna lim hi: “A zung in tui a ngah tawntung singkung tawh ka kibang a, daitui in a hiangte a nomsak singkung tawh ka kibang hi,” (Job 29:19). Tui a ngah, daitui a ngah singkung khangto loin om lo ding hi. Khristian nuntakna ah zong Pasian in singkung tawh, lenggui tawh hong tehkak hi. Late 1:3 sung i et ciangin mi nuamsa mi hamphate hihbangin na gen hi: “Amah pen lui tuiluang gei-a a kisuan ama gah hunin gah a, a teh a vul ngeilo singkung tawh kibang hi. Ama hihna khempeuhah a ma pai mahmah hi.”\nPasian ta na hih leh na ciamteh ding thu tamlo kong pulak nuam hi. Khatna, Pasian khut in nang hong suan hi. A po mawkmawk singkung na hi kei hi. Pasian in lei hoihna mun ah nang hong suan hi. Nihna, hong suanna mun in luitui luanna gei ci hi. Tui kiang, tui kicing mahmah a kingahna mun hi. Na khan nop keileh tuidawn nuamlo singkung na hi ding hi. Thumna, gah hunin gah cih ciangin ngaihsutna nam nih om hi. (i) Gah hun cih ciangin a singkung picing khin ta, gah hun hita cihna tawh kibang hi. (ii) Gah hun kum simin om a, tua hunin gah cihna zong hikha ding hi. A thupi pen gah hun a gah cih hi. Nang Khristian na suahzawh a sawt zo maw? Singkung hi leteh gah hun khin hi lo na hiam? Lina, a teh vul ngeilo cih ciangin hing sitset, hing kilkel cihna hi. Singkung ciatciat vul ningniang cih bang hiloin a cingtaak nuntakna a nei (John 10:10) tawh kibang hi. Na nuntakna teh a vul pahpah mi na hi maw?\nAtawpna ah, na nuntakna ki-en kik dih; a nosuak a hing sitset na hih keileh van daitui na kisam hi. Leitung thu leh la in a zawh manin a gah theilo na hi hiam? Pasian hong cihna munah na omloh manin van daitui na tungah hong kia nawnlo hiam? Leitung sum leh pai deih gawhna hangin van daitui in nang hong pel hiam? Hih thului ka gelh kawmin Sia Thawng Za Kim la ka bilkha in ka za hi:\nSun nisa lel a a vul ningniang pakte\nA palh kiksak thei daituite bang zah etlawm\nZion mualtunga Hermon daitui ciim bang\nEtlawm Kalvari kross kei-a hi.\nKei nuam lua ing, Topa aw,\nKong muan theih nuam lua ing\nKa theih gige ka Gumpa nang na hi\nBang zahta in nuam diam na mai kong muh hun ciang\nGen ning, gengen ning; sasa ning hi thu mahmah\nEtlawm Kalvari kross kei a hi.\nKUMPI SOLOMON LEH MIHAU BILL GATES TUNG PANIN\nLai Siangtho ciamtehna ah a hau penpen, a pil penpen Kumpi Solomon tung panin nuntakzia ding leh tuhun leitung bup ah mihau penpen Bill Gates tung panin i sin ding pawl khat tutungin kikum ni. Amasa in amau hauhna tawh kisai kiciamtehna tawm khat en ni.\nSolomon Hauhna: II Khang 9:13-20 i et ciangin, Kumpi Solomon hauhna hih bangin kiciamteh hi. “Tu-in kum khat sungin Solomon tungah a tung kham a gihna talen za guk leh sawmgukleguk hi a, sumbawlte leh sumbukte' tutte a kisimlo ahi hi. Arabia kumpite khempeuh leh gamsung a ukte in Solomon kiangah kham leh ngun puak uh hi. Kumpi Solomon in kham a kiseek lumpi za nih bawl hi; lum khat ciangin a kiseek kham shekel za guk bei hi. Tua ciangin amah in a kiseek kham lum za thum bawl hi; lum khat ciangin kham shekel za thum bei hi. Tua ciangin kumpipa in Lebanon Tulak Inn sungah tuate koih hi. Kumpipa in saiha kibawl kumpi tokhom a lian khat zong bawl a, kham citak tawh zut hi. Kumpi tokhom in cial guk leh kham a kibawl khengakna khat nei-in, tuate kumpi tokhom tawh kimat a, a tutna pang tuakah ban ngaknate leh a ban ngaknate pangah humpinelkai nih ding a, kahlei cial guk mong ciatah khat ciat, humpinelkai sawmlenih ding hi. Kumpi gam khat peuhpeuhah tua tawh a kibang kibawl ngeilo hi. Kumpi Solomon' dawnna haite khempeuh kham hi a, Lebanon Tulak Inn sungaumlebeelte khempeuh zong kham citak ahi hi. Solomon' hun lai-in ngun bangmahin kingaihsun lo hi.”\nBill Gates Hauhna: Tuni July 8, 2010 ni in Bill Gates hauhna $58.420316 billion in kiciamteh hi. Minute thum sungin a hauhna $50,000 in khang man tazen hi. A sum neih khempeuh dollar khat in kigual leh leitung panin khapi dong giat vei tung ding hi. Dollar khat vive in kiciang to ding hi leh tai (mile) 2,690 in sang ding hi. Amah bek leitung gam khat in kituat hileh gam hau kisimna ah 76-na hi ding hi.\nKUMPI SOLOMON TUNG PANIN\nLai Siangtho sungah mipil leh mihau pen Kumpi Solomon in nuntakzia ding tampi a gelh sung panin i zatpah theih ding pawlkhat Paunakbu sung panin en ni.\nNu leh pate tawh kikalah: “Ka ta aw, na pa' hong thuhilhna hoihtakin zui in la, na nu' hong thugente ngai in,” (1:8). “Ta pil in a pa lungdamsak a, ta hai in a nu dahsak hi,” (10:1). “A pa' hilhna a ngai nuamlote mihai hi a, hilhna a mang nuamte mipil ahi hi,” (15:5). “Tute pen puteekte-a' dingin minthan'na lukhu hi a, tate pen pate' minthan'na ahi hi,” (17:6). “A pa nawtgawpin a nu a notkhia tapa pen zumna leh mindaina a piangsak tapa ahi hi,” (19:26). “Na nu leh na pa na samsiat leh khuamial sunga om meivak kisumit na bang ding hi,” (20:20). “A pate samsia-in a min a daisak, a nute a phatlo mi pawlkhat om hi. Amaute a nin mahmah hinapi-in amau' muhna-ah siang a kisa mahmah mi pawlkhat om hi,” (30:11-12).\nKithuhilhna: “Ka ta aw, Topa' thuhilhna limtakin ngai-in, hong tainate thudon in (3:11 Job5:17). Bang hang hiam cih leh pa in a pahtak a tapa a thuhilh bangin Topa in a it mite a thuhilh hi,” (3:11-12). “Kihilhna man'na nuntak lampi zuihna hi a, hilhna man' noplohna lampi lauhuai zuihna ahi hi,” (10:17). “Thulamlak ding a neilo mihingte kipuk uh a, thulamlak tampi neihna pen lungmuan'na ahi hi,” (11:14). “A ta a tai nuamlote a ta mudah hi a, a ta a itte in limtakin thuhilhin a tai hi,” (13:24). “Thu hong man'theih lai-in na ta thuhilh in; na hilh kei leh a siatna ding a deih na hi hi,” (19:18). “Naupangte a hai gamtat a ngeina hi a, deihtakin pangbetna in mihoih suaksak thei hi,” (22:15). “Naupangte sat ding lunghiang kei un; satna hangin silo ding hi. Ciangduai tawh sat le uh cin nuntaklawh zaw ding uh hi,” (23:13-14).\nNasep Hahkatna: “Nakpi takin lo khote in an hau a, man neilopi-in hun beisakna in haina ahi hi,” (12:11). “Mi thanuamte vanglian a, mi thadahte sila suak hi,” (12:24). “Thadahte a tup tung ngeilo a, a thanuamte in a deih ngah hi,” (12:27). “Thadah mi in a deih ngahzo lo a, nasep hahkat mi in a deih khempeuh ngahzo hi,” (13:4). “Ol takin hauhpakna oltak mahin kiamkik pah a, haksapi-in hauhtohna khangto semsem hi,” (13:11). “Gimpi-a nasepna pen hauhna hi a, kam bek pau-in tutmawkna pen zawn'na ahi hi,” (14:23). “An duhna in mi na semsak a, gilkialna in nak sepsak semsem zaw hi,” (16:26). “A nasepna-ah a siam mahmah mi na theikha uh hiam? Amah in mi mawkmawkte' na semlo ding a, kumpite' na sem ding hi,” (22:29).\nLawm leh Gual: “Mipil tawh kikhawl lecin na pil ding a, mihai tawh kikhawl lecin gimna na thuak ding hi,” (13:20). “Lawm citak in a tawntungin hong it a, i sanggamte pen i lungkhamna a hong thuakpih dingin a piang ahi hi,” (17:17). “Midangte tawh a kipawlthei phalote amah bek thupi a kisate hi a, midangte' cih khempeuh man a sak khat beek omlo hi,” (18:1). “Lawm pawlkhatte sauvei kimanglo a, lawm pawlkhatte sanggam sangin kipzaw hi,” (18:24). “I lawmte in hong liamsak hangin i hoihna ding a hong deihsakna hizaw hi. I galte in hong ngawng kawina pen hong lehbawlna ahi hi,” (27:6).\nZahmawh thu: “Numei paktatte' kampaukhuaizu bangin khum mahmahin a thugente uh a neel dakdak hangin, a tawpna-ah lungkhamna leh natna simloh nangma tungah bangmah dang hong guanlo hi. Amah in sihna gamah nang hong paipih ding a, ama tot lampi pen sihna mun tun'na lampi ahi hi. Nuntakna lampi-ah amah omlo a, nang na phawkloh hangin amah lam pialin a vakvai ahi hi,” (5:3-6). “Mi' zi tawh na mawhlohna dingin nang hong kemin, kam khum zangin a hong zol numei ginalote kiang panin nang hong hu ding hi. Amau' melhoihna iplahkha kei in la, amau' hong zawlmitna khenglahkha kei in. Banghang hiam cih leh anlum khat tawh numei paktat khat kingahzo a, ahi zongin numei tawh mawhna in nuntakna bup siasak hi. Na ang sungah meikuang pom lecin na puan kangloin om ding ahi hiam? Mei-am tung tawnin pai lecin na khe kangloin om ding ahi hiam? Tua mah bangin mi' zi tawh a mawhte in gimna thuak ding uh a, tua bang a gamta peuhmah in gimna thuak ding uh hi,” (6:24-29). “Numei tungah mawhna pen thangzak bang hi a, tua thangah a awkte tungah Topa a heh hi,” (22:14). “Numei paktatte pen kiattheihna ding gum tawh kibang a, numei ginalote pen tangciak theihna hawkguam tawh kibang hi. Gutate bangin nang hong buksim a, mi tampi tak siasak uh hi,” (23:27-28). “Pilna a deih mi in a pa lungdamsak a, numei paktat tawh a kikhawl mi in a neihsa teng lawnmang hi,” (29:3).\nBILL GATES IN KHANGNOTE A THUHILHNA\nBill Gates in khangnote a thuhilhna nam sawm leh khat hih a nuai-ah kong gualsuk hi.\nNuntak baih lo hi – tua hangin hanciam in.\nLeitung in nang hong khuallo ding hi, leitungah nopsakna na ngah nadingin bang hiamah lawhcing masa phot in.\nHigh school ah sangkah kawmin kum khat in $60,000 na lawh khia ngei kei ding hi. Car zong na neihna ding leh tua zah sum na neih nadingin na thalawh masak kul hi.\nNa siapa genhak nasak leh ama siapa na muh dong ngak phot in.\nBurger bawl a kithalawh ding zumna in tuat ken, na pi leh pute’n tua banga nasemte hampha nasa uh hi.\nNa lawhcin kei leh na nu leh pate hang hi lo hi, tua hangin phunphun kenla, na hih khialhnate panin sinin kibawlphat sawm in.\nNa pianma in na nu leh pate na cim man (boring) khawl lo uh hi. Inn na lei khin zo, nek leh tak a lim nono hong pia zo, laisimna ding sum leh pai hong pia zo ahih manun nang ngaihsut sangin na pilzaw uh hi. Na nu leh pate cinlohna na gen ma-in nang cinlohna kimu masa in.\nNa sangkahna ah mi lawhcing leh mi lawhsam na mu ding hi. Ataktakin ci leng sangnaupangte adingin laisim lai zawh loh ding omlo hi. Na siate nangawnin na zawh teiteina dingin hong hanciampih ding uh hi. Ahi zongin leitung nuntakna tua tawh kibang lo hi.\nTV a na muhte a taktak hilo ahih lam mangngilh ken. Leitung nuntakna ah mite’n coffee dawnin tutu man lo uh hi. Nasep ding zongin a muh uh ciangin tu man loin sem uh hi.\nNang leh nang na kitheihcian kei leh midangte’n hong buaipih manlo ding hi. Tua bang dingin hun na ngahnop hangin nasepna company te’n hun hong pia lo ding uh hi. Na hun neih sunsun manpha takin zang in.\nMi tawh kikhawlkhawl khollo amau bekbek a thu ngaihsunsunte simmawh ken. Na dam leh amau nuaiah na nasem kha ding hi. Company na neihma in amau bangin thu ngaihsunsun-mi na hih ding kisam masa hi.\nKibawlphat ding hanciamna a nei, hilhtheih leh hilhding lunggulhna a nei; tua bang mite mi hampha ahi hi. Kumpi Solomon leh mihau Bill Gates tung panin na theih thute zangkhial ken. Topa in thupha hong pia hen.\nVaak banghang vom hiam?\nKisam hiven. Vom kei leh amah 'mel' (color) neilo ding hi. Tangthu ah - vaak in mi zemzem in a tawpna ah amah a kizemna ding om nawnlo in belmang kinuh, tua manin vaak tuni tan vom suak hi - kici hi. 'Tangthu' himawk ahih cianga a pian laitaka mute in a gen uh a kigen toto, a kimangsaklo thu hi dinga, tua manin zong maan lel ding hi. Maanlo hi cihna ding proof om tuanlo a, maan hi cihna ding proof zong om tuanlo hi. Mihing te Zawng pan piang hi a ci pawl om a, mihing te Pasian bawl hi cih Christian te in i um hi. Mihing pilna themcik tawh bel kisutkhia zolo hi. Up ding hilel a, theihzawh ding hilo hi. Vaak banghang vom a, vasa dangte bang hang gial uh hiam? Kisam hilel hi. A tua dinga a kibawl, piansak laia kipiangsak hilel a, ei buaipih ding omlo hi. Banghang vaphual lu guh vive tawh kidim? Kisam hilel hi. A tua banga a om ciang vaphual ahihna kilanga, mul khawng po thilthel leh vaphual ahihna om lo ding hi. Vamul khawng suak lel ding hi. Ahih kei leh\nmin pia masa khat peuh min piak tawh kiciamteh lel ding hi.\nAkpi in banghang nawi neilo hiam? Kicinglo hiven. Tangthu ah akpi in nawi hawmhawm a, a tawpna ah ama ading zong hawmkhin in kicing nawnlo a, tua manin akpi in nawi neilo hi kici hi. Tuni dong akpi nawi nei om nailo hi. Ak khawi khempeuh in thei ding hi. Akno a keuh ciang a keuh ni mah in leilak phiat in an zong pah uh a, vokno suak, bawngno suak bangin a pi nawi teplo, a pi nawi tawh kivak phot cih omlo hi. Amau nek ding a pi in zong haizan sak tuanlo a, phiatkhiat sak bek hi. A muh bangbang uh a neu a lian tu pah leihleih uh a, an kizontawm pah lel uh hi. Mu in hong vil leh bel akpi in a kha nuai ah sel in liah cip a, kimusak lo hi. Aknote in zong lauhhuai om cih thei leh (a kihilh khol mah ahi diam) a pi khanuai zuan damdam uh a, a pi khazak nuai ah kibu tek uh hi.\nThankik in no a neih ciang bang hangin kem in khoilo hiam? Kisam hiven. Akpi in nawi a neihloh hangin a note ann zonpih a, a let dong kikholhpih buang hi. Thankik leuleu in bel a tui khit ciang a tuite gul in ne maw, ahih kei leh keuh maw cih zong theilo hi. Vakmangsan lel hi. A tui lei lak ah phum in vakmang san a, a tuina mun zong phawk nawnlo. A no keuh maw keuh lo cih zong phawk nawn se lo hi. A note in a nu leh pa thei in na um hia? A DNA test le uh bel thei kha ve. Thankik te in DNA test a hih ding uh mihing ngaihsut pak in bel gamla lai leh kilawm mate? A nu leh pa a theih uh kisam khollo hi inteh. Tua ahih leh a mangthang, a vakthap a hi diam? Hi tuanlo sam. A nu, a pa khawng mah tawh tano a neih khop kik na mel uh zong i thei a hia! Sisan kinai hileh tate ginalo thei cih khawng a ngaihsun tam uh? Uphuai khol sih mate? Ka nu ka pa kua ahi tam ciin a lungngai ngei tam uh? Theih utna lungsim khawng a nei tei tam uh? Nei lo maithei, nei maithei. A\nneih uh hang a theihna ding uh ollo kha ding. I panpih thei diam? I panpih man diam? I panpih a phatuam diam?\nNgasa a tui ciang a tui keuh dong cingin kem in a khoi tam uh? A no keuh leh e? A no a khoi toto diam? Tuipi lianpi sungah ka no tua hi ei, ka pi tua hi ei, ka pa tua hi ei.... ka sanggamte tua teng hi ei ciin a kankan tam uh? Theihpih khol khang mate? Theihpih leng a phatuam diam? Theihpih in a note uh ciamtehsak in, a let uh ciang 'hih na pi, hih na pa, hih na na nu' ciin hilh kik leng e. Phatuam tam? Bang meetna a om tam? Theihloh pen a meetna a om diam leh? A kitheihloh uh pen a nuamzaw diam? A hoihzaw dinga a bawlpa bawl ahi tam? Ahih kei leh a thei banlo ding zaha 'hai' a kibawl ahi uh tam? Ngaihsutna neilo ding, thu ciamteh theilo dinga kibawl ahi tam? Ahi kei leh ngaihsutna nei, kithei tek uh, innkuan, beh leh phung, u leh nau mah tawh kithei a nungta mah uh ahi tam? A nuntakzia uh en theihpihlo zaw i hi tam?\nMihing ten i u i nau, sanggam u leh nau i kitheih pen a phattuamna bang ahia? A phattuamlohna a om diam? Kitheilo hizaw leng a hoihzaw tam? A kitheisa in i khankhiat sangin a kitheilo in kikhangkhia leh a nuamzaw tam? Ganhingte bangin eima nuntakna ding ciat ngaihsun in zongin sem leng a nuamzaw tam? Kipawl, kizom, kikhawl in i om pen nekzonna namkhat mah hilel hiam? Kitheih kinaih pen nuntakna neite omzia ding mah ahi tam? A tuabang tawh buai selo te nuntakna leh a tua bang tawh buaite nuntakna a kibang veve hiam? Mawtaw, vanleng, meileng, khawng i bawl pen a kisam takpi mah hi ding hiam? Machine, weapon, tools, engine, khawng a kibawl pen a kul mana kibawl hiding maw, a ommawh khat khut ommawh mana kibawl hiding maw? Guahzuk hun, nisat hun ding i theihkholh khawng a metna om takpi mah hiam? Puansilh nikten khawng i lim zat mahmah pen a tua dinga piang mah hi ding i hiam?\nVaak pen a kang hong suak khin leh vaak mah a hilai veve diam? Zawhngeu pen nidangin a gial philhphelh hi a, tu hun ciang, a vom, a kang, a san, a mel tuamtuam hong omta hi. Zawhngeu mah hiveve lai hi. Mi eitungah gilo mahmah dingin ei zong mi tungah dik tuan kei leng a kibang mah hilel lo diam. Zawhngeu a kang sitset hang zawhngeu mah hilai veve hi. Vaak a kang hang vaak mah hi lai veve a, sahang a kang hangin sahang mah hilai veve hi. Akpi nawi ngau liahluah in kai dangdang leh bel nuihsuak huai ngel ve.